text:
E leai se tasi e tatau ona teenaina le aioiga ia tatou tutufaatasi ia faateleina lo tatou popolega mo le tulaga manuia ma le lumanai o a tatou fanau—le tupulaga faiae.
E mafai ona tatou manatuaina uma o tatou lagona pe a tagi se tamaitiiti laitiiti ma aapa mai ia i tatou mo se fesoasoani. Ua tuu mai ia i tatou e se Tama Faalelagi alofa na lagona e uunaia ai i tatou ia fesoasoani atu i Ana fanau. Faamolemole ia manatunatu i na lagona a o ou lauga atu e uiga i lo tatou tiutetauave e puipui ma galulue mo le tulaga manuia o fanau.
Ou te tautala atu mai se vaaiga o le talalelei a Iesu Keriso, e aofia ai Lana ata o le faaolataga. O lo’u valaauga. Ua i ai i taitai o le Ekalesia i le lotoifale se tiutetauave mo se faataatiaga faalelaueleele, e pei o se uarota po o se siteki, ae ua nafa se Aposetolo ma le molimau atu i le lalolagi atoa. I malo uma, o ituaiga uma ma gagana, o fanau uma o fanau a le Atua.
E ui lava ou te le tautala i faaupuga faaupufai po o aiaiga mo tagata lautele, ae e pei foi o taitai o isi Ekalesia, e le mafai foi ona ou tautala mo le tulaga manuia o fanau e aunoa ma le talanoaina o filifiliga ua faia e tagatanuu, taitai faalemalo, ma tagata faigaluega i faalapotopotoga tumaoti. Ua tatou i ai uma i lalo o le poloaiga a le Faaola ia fealofani ma fetausiai le tasi ma le isi, aemaise lava mo e ua vaivai ma lē malupuipuia.
O fanau e maualuga tele le vaivai. E itiiti pe leai foi se malosi latou te puipuia pe tausi ai i latou lava ma itiiti foi se uunaiga i le tele o mea ia e taua i lo latou tulaga manuia. E manaomia e le fanau isi e tautatala mo i latou, ma latou te manaomia ni tagata e faia ni faaiuga o e e faamuamuaina lo latou tulaga manuia i lo mea e fiafia i ai tagata matutua manatu faapito.
I.
I le lalolagi atoa, ua faateia i tatou i le faitau miliona o fanau aafia i solitulafono leaga a tagata matutua ma le manatu faapito.
I nisi o atunuu o loo fevatauai, ua ave faamalosi ai le fanau e fai ma fitafita i vaegaau faatuiese.
I se lipoti a Malo Aufaatasi o loo ta’ua ai e faapea ua silia ma le lua miliona tamaiti e sauaina i tausaga taitasi e ala i amioga faatalitane ma ponokalafi.1
Mai le vaaiga i le ata o le faaolataga, o se tasi o sauaga aupito sili ona ogaoga o fanau o le taofia lea o lo latou fananau mai. O se faiga lea i le lalolagi atoa. O le fananau mai o tamaiti i le malo o le Iunaite Setete o le tulaga aupito sili lea ona maualalo i le 25 tausaga,2 ma o le fananau mai o tamaiti i le tele o atunuu Europa ma Asia ua maualalo ifo ma tulaga tului mo le tele o tausaga. E le na o se faafitauli faalelotu lenei. A o faaitiitia le aofai o le tupulaga faiae, ua faavaivaia foi aganuu ma ua faaitiitia foi malo ma e iu lava ina mou atu.
I se tasi mafuaaga o le faaitiitia o le fananau mai o tamaiti o le faatinoga lea o le taotoga o le faamutaina o se maitaga. I le lalolagi atoa, pe tusa e silia ma le 40 miliona taotoga i le tausaga e tasi.3 E tele tulafono o loo faatagaina ai pe faalauiloa ai foi ia taotoga o le faamutaina o maitaga, ae ia i tatou o se mea leaga tele lenei mea. O isi sauaga o fanau lea o loo tupu i le taimi o maitaga o aafiaga e oo i ai le pepe e lei fanau mai ona o se taunuuga o le le lelei o meaai a le tina po o le faaaogaina o fualaau faasaina.
O loo i ai se malapagatia ua iloagofie, ua tele tamaiti e fasiotia pe faamanualiaina a o lei fananau mai a o lea foi e naunau ni matua e le mafai ona fanauina ni fanau, e saili atu i ni pepe ina ia vaetamaina.
O le sauaina o tamaiti po o le lafoaia o fanau lea e tupu pe a mavae le fanau mai o loo sili atu ona vaaia faalauaitele. I le lalolagi atoa, e toetoe lava a valu miliona fanau e feoti a o lei atoa le tai lima tausaga, o le tele lava e mafua mai i faamai e mafai ona togafitia ma puipuia.4 Ma ua lipotia mai e le Faalapotopotoga o le Soifua Maloloina o le Lalolagi e faapea e tasi i le fa tamaiti e le mafai ona tutupu ae malolosi e pei ona tatau ai, faalemafaufau ma faaletino, ona o le le lava o meaai.5 O le nonofo ai ma faimalaga solo faavaomalo, ua matou vaaia ai o ni taitai o le Ekalesia le tele o nei tulaga. Ua lipotia mai e le au peresitene aoao o le Peraimeri ia fanau o loo ola i tulaga “tatou te le mafaufauina.” Sa faapea mai se tina i le Atu Filipaina: “O nisi taimi e le lava ai ni matou tupe mo ni meaai, ae e le afaina lena ona ou te maua ai le avanoa e aoao ai la’u fanau e uiga i le faatuatua. Matou te faapotopoto ma tatalo mo se toomaga, ma e vaaia e le fanau le faamanuiaina o i matou e le Alii.”6 I Aferika i Saute, sa feiloai ai se tagata faigaluega o le Peraimeri ma se teineitiiti laitiiti, ua tuuatoatasi ma le faanoanoa. I ni tali tau le lagona i ni fesili alofa, sa ia fai mai ai e leai sona tina, leai se tama, ma e leai foi se tina matua—ua na o se tama matua o loo tausia o ia.7 O ia faalavelave e taatele i se konetineta lea e toatele ai ē tausia fanau ua maliliu i le AIDS.
E oo lava foi i malo mauoa o loo faamanualia ai lava le fanau laiti ma le autalavou i le tuulafoaiina. O fanau o loo tutupu ae i le mativa e leaga le tausiga o le soifua maloloina ma lē lava ni avanoa faaleaoaoga. Ua aafia foi i latou i siosiomaga lamatia i o latou siosiomaga faaletino ma faaleaganuu ma e oo foi i le tuulafoaiina e o latou matua. Sa faasoa mai talu ai nei e Elder Jeffrey R. Holland le aafiaga o se alii leoleo AAG. I se suesuega na ia maua ai ni fanau laiti se toalima o loo faapupuu faatasi ma taumafai e momoe e aunoa ma se faamalu i luga o se fola palapala i se fale o loo inupia ai ma patī lo latou tina ma isi. Sa leai se meaai i le fale e aveesea ai le fiaai. Ina ua uma ona ia faamomoeina le fanau i se moega ua ufiufiina, sa tootuli le leoleo ma tatalo mo lo latou puipuiga. A o ia savali ese atu i le faitotoa, sa oso atu ia te ia se tasi o i latou, pe ono tausaga, uu lona lima, ma augani atu, “E mafai ona e vaetamaina au faamolemole?”8
Tatou te manatua le aoaoga a lo tatou Faaola a o ia faatuina se tamaitiiti laitiiti i luma o Ona soo ma tautino atu:
“Ai se talia se tamaitiiti faapenei ona o lo’u igoa, ua ia talia au.
“Ai se na te faatausuai i se tasi o i latou nei e faatauvaa o e faatuatua ia te au, e lelei i lea tagata pe ana nonoa se maaolo tele i lona ua, ma faagotoina o ia i le moana loloto” (Mataio 18:5–6).
Pe a tatou mafaufau i le matautia o mea e tatau ona puipuia mai ai le fanau, e tatau foi ona tatou faaaofia ai ma le sauaina faalelagona. O matua po o isi tagata e tausia tamaiti po o faiaoga po o uo e faatausuai, taufaamatau, pe faamaasiasia le fanau po o le autalavou e mafai ona latou faamanualiaina tumau [i latou] nai lo se manua faaletino. O le faia ia lagonaina e se tamaitiiti po o se talavou e leai sona taua, lē alofaina, po o le lē manaomia e mafai ona faatupuina ai se manuaga ogaoga ma tumau i lona tulaga manuia faalelagona ma le tuputupu ae.9 O tagata talavou e tauivi ma soo se tulaga e le masani ai, e aofia ai le tosina atu i le itupa e tasi, e patino lava le leaga ma e manaomia ai le malamalamaaga agaalofa—ae le o le taufaifai i ai po o le faaesea.10
Faatasi ai ma le fesoasoani a le Alii, e mafai ai ona tatou salamo ma suia ma ia sili atu ona alolofa ma fesoasoani atu i fanau—i a tatou lava fanau ma i latou o vagaia i tatou.
II.
O loo i ai ni nai faataitaiga o le taufaamatau faaletino pe faalelagona i fanau e taua foi e pei o na taufaamatau e sau mai ia latou sootaga ma o latou matua po o e vaavaaia i latou. Sa saunoa mai Peresitene Thomas S. Monson e uiga i le mea sa ia ta’ua o “galuega leaga” o le sauaina o fanau, lea e nutimomoia ai pe faaleagaina ai e se matua ia foliga o se tamaitiiti, faaletino pe faalelagona.11 Sa ou faanoanoa ona sa tatau ona ou suesue i faamaoniga faateia o ia tulaga i le taimi o la’u tautua i le Faamasinoga Sili i Iuta.
I le taua aupito silisili i le tulaga manuia o le fanau, o le tulaga lea i le faaipoipo pe leai o o latou matua, o le natura ma le umi o le faaipoipoga, ma le mea aupito taatele, o le aganuu ma faamoemoega o le faaipoipoga ma le tausia o le tamaitiiti i le mea o loo latou nonofo ai. Ua faamalamalama mai e ni tagata tomai se toalua o le aiga: “I le talafaasolopito atoa, sa avea lava le faaipoipoga ma se faalapotopotoga muamua ma le sili mo le foafoaina ma le tausiaina o le fanau. Ua maua ai se fusi faaleaganuu lea e saili atu e faafesootai ai le tama i lana fanau e ala i le fusia o ia i le tina o lana fanau. Ae i le taimi nei, ua faateleina pea le tuleieseina o le fanau mai le taulaiga atoa.”12
Ua faamatalaina e se polofesa o tulafono i Harvard le tulafono o loo i ai nei ma le uiga e faatatau i le faaipoipoga ma le tatalaga o faaipoipoga: “O uiga Faa-Amerika [o i ai nei] e uiga i le faaipoipoga, e pei ona ta’ua i le tulafono ma i se aoaoga sili ona lauiloa, e faapenei: o le faaipoipoga o se sootaga lea e i ai muamua lava mo le faamalieina o toalua taitoatasi. Afai e le toe faatinoa lenei matafaioi, e leai se tasi e tuuaia ma o se isi lava o toalua e mafai ona faamutaina i lona loto. … E faigata ona mafaufauina le fanau i nei tulaga; i le tele o tulaga e mafaufau i ai e le taua i latou.”13
Ua aoao mai taitai o la tatou Ekalesia e faapea o le mafaufau i le faaipoipoga “ua na o se maliliega e mafai ona ulu i ai mo le faamalieina … ma toe vavaeeseina ai pe a oo mai se faigata muamua lava … o se faatinoga faatiapolo ua agavaa mo se faasalaga matuia,” aemaise lava le “mafatia ai fua o le fanau.”14 Ma e aafia ai ma fanau i le tatalaga o faaipoipoga. E silia ma le afa o faaipoipoga na tatalaina i se tausaga talu ai nei na aafia ai ni ulugalii sa i ai ni fanau laiti.15
E toatele tamaiti semanu e maua faamanuiaga o le tausiaina e o latou matua uma pe ana faapea e mulimuli o latou matua i lenei aoaoga musuia i le folafolaga i aiga: “O le tane ma le ava ua i ai le tiutetauave paia e alofa ma tausi e le tasi le isi ma a la fanau. … Ua i ai i matua se tiute paia e tausia a latou fanau i le alofa ma le amiotonu, ia tuuina atu i ai mea e manaomia i le faaleagaga ma le faaletino, ma ia aoao i latou ia alolofa ma feauaunaai.”16 O aoaoga aupito sili ona mamana mo fanau e auala lea i faataitaiga a o latou matua. O matua e tatala faaipoipoga e mautinoa lava ua la aoao atu se lesona le lelei.
O loo i ai ni tulaga mautinoa ia e talafeagai ai ona tatala se faaipoipoga mo le lelei o le fanau, ae o na tulaga e le masani ai.17 I le tele o faigata o faaipoipoga e tatau ai i matua femisaai ona mafaufau mamafa i manaoga o le fanau. Faatasi ai ma le fesoasoani a le Alii, e mafai ai ona la faia lena mea.
O fanau o tagata ia e muamua lava mafatia i tulafono o loo i ai nei ia o loo faatagaina ai le mea ua ta’ua o le “tete’a ae leai se sese.” Mai se manatu o le fanau, o le tatalaga o faaipoipoga ua faigofie tele. I le aoteleina o sailiiliga o le malamalama faaagafesootai, sa faaiuina ai e se tagata tomai faaeteete e faapea “o le faatulagaga o le aiga lea e maua ai taunuuga aupito sili ona lelei mo fanau, i se averesi, e toalua matua moni o loo tumau pea le la faaipoipoga.”18 Sa matauina e se tusitala o le New York Times “le mea moni faateia e oo lava i se faaipoipoga e masani ai ua faaitiitia i le Iunaite Setete … ua faateleina faamaoniga mo le taua o le faaipoipoga i le tulaga manuia o fanau.”19 O lena mea moni e tatau ona tuu atu ai se taiala taua i matua ma ē o le a avea ma matua, atoa ai ma taitai ina ia faateleina lo latou gauai atu i mea e silisili ona lelei mo fanau e ese mai le manatu faapito o tagata palota ma tagata e lagolagoina tele ia mea e fiafia i ai tagata matutua.
E faamanualiaina foi le fanau i faaipoipoga ia e le o faia. O ni nai mea moni e uiga i le tulaga manuia o la tatou tupulaga faiae ua sili atu ona faapopoleina nai lo le lipoti talu ai nei e faapea e 41 pasene o pepe fananau mai i le Iunaite Setete e fananau mai i tamaitai e le o faaipoipo.20 O tina e le o faaipoipo e matua anoanoai luitau o i ai, ma ua manino le faamaoniga o loo i ai a latou fanau i se tulaga le lelei tele pe a faatusatusa i fanau e tausia e matua faaipoipo.21
O le toatele o fanau e fananau mai i tina lē faaipoipo—58 pasene—sa fananau i ulugalii e nonofo faatasi ae le faaipoipo.22 Po o le a lava sa tatou tala e uiga i nei ulugalii le faaipoipo, o loo faaalia i suesuega e faapea o a latou fanau e mafatia i tulaga le lelei iloga pe a faatusatusa atu i isi tamaiti.23 Mo le fanau, o le fesootaiga tumau o le faaipoipoga e taua.
E tatau foi ona tatou manatu o tulaga le lelei foi ia e tasi mo fanau e tausia e ni ulugalii o le itupa e tasi. O le aoaoga o le malamalama faaagafesootai e finauina leaga ma faaupufai i aafiaga faaumiumi o lenei mea i fanau, ona o le mafuaaga autu, e pei ona matauina ai e se tusitala o le New York Times, o le faaipoipoga o le itupa e tasi o se suesuega faaagafesootai, ma e pei lava o le tele o suesuega o le a tele se taimi e faaaluina ia malamalama ai i ona taunuuga.”24
III.
Ua ou talanoa atu mo le fanau—o fanau i soo se mea. E ono teenaina e nisi tagata nisi o nei faataitaiga, ae e leai se tasi e tatau ona teenaina le aioiga ia tatou tutufaatasi ia faateleina lo tatou popolega mo le tulaga manuia ma le lumanai o a tatou fanau—le tupulaga faiae.
O loo matou talanoa atu e uiga i fanau a le Atua, ma e faatasi ai ma Lana fesoasoaniga mamana, e mafai ai ona tatou faia ni mea sili atu e fesoasoani ai ia i latou. I lenei augani, e le gata ai ou te lauga atu i le Au Paia o Aso e Gata Ai ae faapena foi tagata uma o faatuatuaga faalelotu ma isi o loo i ai se faatulagaga taua lea e mafua ai ona latou mafaufau e sili atu le taua o manaoga patino o isi nai lo o latou lava manaoga patino aemaise lava i le tulaga manuia o fanau.25
Ua nofouta foi tagata faalelotu e uiga i le aoaoga a le Faaola i le Feagaiga Fou e faapea o fanau iti mama o o tatou faataitaiga ia o le lotomaualalo ma le aoaoina gofie.
“E moni, ou te fai atu ia te outou, a le liua outou, ma avea ia pei o tama iti, tou te le sao lava i le malo o le lagi.
“O lenei o se faamaulalo o ia ia te ia e pei o le tamaitiiti nei, e sili lea i le malo o le lagi” (Mataio 18:3–4).
I le Tusi a Mamona tatou te faitau ai i le aoaoga a le Alii toetu i sa Nifae e faapea e tatau ona salamo ma papatisoina i latou “ma avea e pei o se tamaitiiti” a leai e le mafai ona latou maua le malo o le Atua (3 Nifae 11:38; tagai foi Moronae 8:10).
Ou te tatalo ina ia faamaualaloina i tatou lava e pei o tamaiti laiti ma aapa atu e puipui a tatou fanau laiti, aua o i latou o le lumanai, mo i tatou, mo la tatou Ekalesia, ma lo tatou malo. I le suafa o Iesu Keriso, amene.
Faaali Mau Faasino
-
1. Tagai UNICEF, The State of the World’s Children 2005: Childhood under Threat (2004), 26.
-
2. Tagai Haya El Nasser, “National Birthrate Lowest in 25 Years,” USA Today, July 26, 2012, A1.
-
3. Tagai Gilda Sedgh ma isi, “Induced Abortion: Incidence and Trends Worldwide from 1995 to 2008,” The Lancet, vol. 379, no. 9816 (Feb. 18, 2012), 625–32.
-
4. Tagai UNICEF, “Young Child Survival and Development,” http://www.unicef.org/childsurvival/index.html.
-
5. Tagai World Health Organization, World Health Statistics 2012 (2012), 109, 118.
-
6. Lipoti a le au peresitene aoao o le Peraimeri, Sete. 13, 2012.
-
7. Lipoti a le au peresitene aoao o le Peraimeri.
-
8. Tagai Jeffrey R. Holland, “Israel, Israel, God Is Calling” (Church Educational System devotional for young adults, Sept. 9, 2012), lds.org/broadcasts; see also R. Scott Lloyd, “Zion Not Only Where, but How We Live, Says Elder Holland,” Deseret News, Sept. 10, 2012, B2.
-
9. Tagai Kim Painter, “Parents Can Inflict Deep Emotional Harm,” USA Today, July 30, 2012, B8; Rachel Lowry, “Mental Abuse as Injurious as Other Forms of Child Abuse, Study Shows,” Deseret News, Aug. 5, 2012, A3.
-
10. Tagai “End the Abuses,” Deseret News, June 12, 2012, A10.
-
11. Thomas S. Monson, “O Le a Taitaia i Latou e se Tamaitiiti,” Liahona, Iuni 2002, 2.
-
12. W. Bradford Wilcox and Elizabeth Marquardt, eds., The State of Our Unions: Marriage in America (2011), 82.
-
13. Mary Ann Glendon, Abortion and Divorce in Western Law: American Failures, European Challenges (1987), 108.
-
14. David O. McKay, “Structure of the Home Threatened by Irresponsibility and Divorce,” Improvement Era, June 1969, 5.
-
15. Tagai Diana B. Elliott and Tavia Simmons, “Marital Events of Americans: 2009,” American Community Survey Reports, Aug. 2011.
-
16. “O Le Aiga: O Se Folafolaga i le Lalolagi,” Liahona, Nov. 2010, 129.
-
17. Tagai Dallin H. Oaks, “Teteaga,” Liahona, May 2007, 71.
-
18. Charles Murray, Coming Apart: The State of White America, 1960–2010 (2012), 158.
-
19. Ross Douthat, “Gay Parents and the Marriage Debate,” New York Times, June 11, 2012, http://douthat.blogs.nytimes.com/2012/06/11/gay-parents-and-the-marriage-debate.
-
20. Tagai Joyce A. Martin ma isi, “Births: Final Data for 2010,” National Vital Statistics Reports, vol. 61, no. 1 (Aug. 2012), 10.
-
21. Tagai William J. Doherty and others, Why Marriage Matters: Twenty-One Conclusions from the Social Sciences (2002); W. Bradford Wilcox and others, Why Marriage Matters: Thirty Conclusions from the Social Sciences, 3rd ed. (2011).
-
22. Tagai Martin, “Births: Final Data for 2010,” 10–11.
-
23. Tagai Wilcox, Why Marriage Matters.
-
24. Douthat, “Gay Parents and the Marriage Debate.” Ua faaalia i se suesuega talu ai nei ma le mae’ae’a, ni faaletonu matuia na lipotia mai e ni talavou matutua ma se matua na faia ni sootaga o le itupa e tasi a o lei atoa le 18 o le tamaitiiti (tagai Mark Regnerus, “How Different Are the Adult Children of Parents Who Have Same-Sex Relationships? Findings from the New Family Structures Study,” Social Science Research, vol. 41 [2012], 752–70).
-
25. Ua matua tautino atu le Au Paia o Aso e Gata Ai i tulaga faamātua o se tasi o sini e aupito sili ona taua i le olaga (tagai Pew Research Center’s Forum on Religion and Public Life, Mormons in America: Certain in Their Beliefs, Uncertain of Their Place in Society, Jan. 12, 2012, 10, 16, 51).


c: text/html

text:
Na faailoa e fanau aoga i le aso mulimuli o le polokalame e faataua ai le Sami ma le Gataifale a le Matagaluega o le Puipuiga o le Vaomatua ma le Gataifale i le vaiaso na te’a nei, le tele o aoga eseese e mafai ona maua mai e le tagata i le sami faapea ai faamanuiaga a le Alii i le vaomatua ma le siosiomaga.
O tala faatino, pese ma tauloto, atoa ai ma teuga sa laei ai le fanau aoga, o ni isi ia o auala sa mafai ai ona latou faalauiloa aoga eseese atoa ai ma le taua o le sami ma le gataifale i le soifua o le tagata.

robotstxt: allowed

filter: keep


text:
Alofa: Fa'avae ai Aiga— Vaega 110
E lele le toloa ae ma’au i le vai
So’o se mea lava e i ai le lelei, e i ai fo’i ma le leaga, po’o a fo’i mea lelei e taumafai le tagata e fa’atino aua le aga’i i luma o le soifuaga, e le ‘asa lava ma ona leaga na te lepetia, peita’i, e le mafai e le leaga ona fa’aumatia le lelei.
Ua fa’apena le tulaga ua i ai nei le agia o Tagiilima, ma le mataupu na o latou soalaupule ai. O masalosaloga o le loto ua le mafai ai ona maua se malologa filemu, ma sa toe fa’ailoa e le lo’omatua o Sunema le to’alua o Tovi’o i a Tagiilima ma ona tuagane, ia mea na o la fafau ma le lo’omatua o Faiane, ma lona to’alua o Lopati, o lea ua mafua ai ona ala usu i le taeao le lo’omatua ma alu i le fale Fa’amasino e fa’aulu ai lana tagi.
E ofo le loto ma le mafaufau, atonu na lilo i manatu o le aiga o le a o’o i se tulaga fa’apea le latou fetufa’aiga ma le fa’atasiga peita’i, o lea ua tula’i mai le tulaga lea, ma ua lagona ai le loto o’otia ma le tiga.
Ina ua ma’ea ona fa’ailoa ane e Sunema i a Tagiilima ma ona tuagane le mea na o la faia ma Faiane, na va’aia e tuagane o le lo’omatua uiga filemu, ma le to’afimalie o lo latou tuafafine. E leai lava se popole po’o nisi tulaga e ono fa’apea ai ua le taofiofia ma ua taumafai ina ia fai le mea e sili atu ona leaga i a Faiane, e leai. Na mateia gata i toeaiina uiga ia o lo latou tuafafine i lea taimi. E o’o fo’i i se upu e tasi na tautala ane ai ia Sunema e tusa ai ma lana mea leaga ua fai, e leai lava se upu na gagana ai Tagiilima i lea taimi.
“Tagiilima, ou te fa’amaualalo atu ia te oe lo’u tuafafine ia e alofagia la’u aioi atu i a te oe, ia e alofa fa’amagalo mai ma’ua ma Sunema i lou loto alofa ma lou agaga fa’apalepale. O Sunema, o a’u fo’i lea, ia e alofa Tagiilima, o a ni masei a lenei fafine leaga ua e tiga ai, ia e alofa Tagiilima si o’u tuafafine, ia e fa’amagalo mai ma’ua ma lenei fafine, e leai se aoga i totonu o le aiga, ae ua na o mea masei ma mea leaga na te faia. Ia e alofa mai lo’u tuafafine, ia e alofa i mata o si a’u fanau, fa’amolemole Tagiilima. O a ni ma leaga ma si a ma fanau i totonu o le aiga, lafo ia i foga va’atele ma fa’agoto atu i le moana sausau, sau se aso ao se taimi, o le a maua ai se suiga lelei.”
Na fa’alogoina i lea taimi le tutulu o le lo’omatua, o ona loimata, ua na o le tafe fa’avai ifo i ona alafau. E leai se upu e tasi na tali atu ai i lona tuagane, ae ua na o le maligi ifo o ona loimata i lea taimi.
Na fa’aetia le fale atoa ina ua fa’apea ane Loimata. “Tina, ta toe o ia i lo tatou aiga, va’ai oe, ai loga e iloa e lou aiga, le tulaga na e o’o i ai ina ua e talanoa i lo’u tama, ma e tagi tagi i lou fia o’o mai e asi lou aiga, ailoga e i ai se tagata o lou aiga e alofa ia te oe, ta toe o Tina, ua lava fo’i lea, ma ou te le toe o’o mai i lou aiga Tina. O le mea sili ua va’ai o’u mata ma ua fa’alogo o’u taliga, ta o ia i lo tatou aiga, o lo’o fa’atali mai Tama ma tama. Ua ou le fia nofo fo’i i lenei mea, na o mea masei ma mea leaga ia ou te va’ai i ai ma ua pupula fo’i i ai o’u mata. Ou te le toe fia o’o mai i lou aiga, o tagata e nonofo mai, a’o loto ua silisili ona leaga, loto ‘ele’ele, letioa fo’i ae naunau i lou fia sau i lou aiga. Ina ia e va’ai ma e fa’alogo i mea ia e tutupu mai nei, tu i luga ta o Tina.”
Ua na o le tagi aue ue, nei o le lo’omatua i lea taimi. O tagata uma sa i ai, ua leai se tasi na toe talia se upu. Ua na o le tilotilo ane nei i a Tagiilima ma lana tagi i lea taimi, e aunoa ma se tala na toe tautala mai ai le lo’omatua. Na tu a’e nei i luga le teine o Loimata ma savali atu i lona tina.


text:
Toe te’ena foi Senate tofiga mo Elizabeth Ponausuia
Ua toe te’ena foi e le Maota Maualuga a le Senate, i le taeao ananafi, tofiga a le alii kovana, mo le faletua ia Elizabeth Ponausuia e avea ma Fa’atonusili o le Matagaluega o le Soifua Maloloina, i se palota e 8-7.
Ina ua fa’atoa tu’uina mai e le afioga Togiola Tulafono le suafa o Ponausuia i le masina o Setema 2011, e 6-7 le palota na te’ena ai o ia e le Senate, e ui na pasia e le Maota o Sui i le palota e 15-5.
O le fa’ai’uga mai i le Senate, na faia ina ua mae’a se iloiloga sa fa’atautaia e le komiti o le Falema’i/Soifua Maloloina, i lalo o le ta’ita’iga a le afioga Senatoa Galea’i Tu’ufuli.
Ao lei amataina le iloiloga, na fa’ailoa e Galeai i le molimau e fa’apea, o le fa’alua ai lea ona tuuina mai e le kovana lona suafa i luma o le fono, ma e ui e lei manuia i le uluai taimi na tuuina mai ai lona igoa, peitai e talitonu le komiti, e i ai nisi o mataupu fou e fia malamalama atili i ai afioga i Senatoa.
Na fa’aalia e Ponusuia e fa’apea, e lagona lona li’a ona o le fa’alua ai lea ona o’o mai i luma o le maota maualuga, peitai afai e pasia o ia, ua ia te ia le tomai ma le agava’a e fa’atino ai ona tiute i totonu o le matagaluega o le Soifua Maloloina.
Sa ia fa’ailoa fo’i, e 25 tausaga na tautua ai i totonu o le matagaluega, atoa ai ma le silia i le 5 tausaga talu ona avea o ia ma Sui Faatonusili, ma o ia taimi e tele ua ia maua ai le tomai masani e fa’atino ai le galuega.
O se tasi o mataupu sa tele i ai fesili a Senatoa, o lo latou fia malamalama i se finagalo o le fa’atonusili tofia, i le fuafuaga a le kovana e toe fa’afoi atu ai le falemai o le LBJ, i lalo o le Soifua Maloloina.
Sa saunoa Ponausuia, e le gata ua na o ni tala ua salalau solo ae o se fuafuaga foi e lei malamalama ai tele o ia i le mafua’aga ua manatu ai le kovana e toe fa’afoi atu le LBJ i le Soifua Maloloina, ona e i ai lona talitonuga, e eseese matafaioi a le LBJ mai i matafaioi a le matagaluega o le Soifua Maloloina.
Sa ia faailoa i luma o le komiti lona faanaunauga ina ia faaauau pea tautua a le falemai ma le soifua maloloina e pei ona i ai, ma ia aua foi nei toe tulai mai faafitauli tau tupe e pei ona tulai ma aafia ai le falemai i le taimi nei.
Na fesiligia e Senatoa Fuata Dr. I’atala, ni suiga e ono faia e Ponausuia, i le fa’atautaiga o le falemai, pe afai e avea o ia ma fa,atonu, ae toe faafoi atu ai le falemai i le Soifua Maloloina.
Saunoa Ponausuia, e ui e le,i o,o i ai sona manatu i lea mataupu, peitai i lona talitonuga, e tatau ona foia faafitauli tau tupe o lo o a,afia ai le falemai, e ala i le fa’amalosia o le aoina mai o a latou aitalafu, saili nisi auala e fa’asao ai tupe, e pei o le fa’aitiitia o itula faigaluega, ma ia saili nisi auala e maua ai nisi tupe fou mo le falemai.
Saunoa Fuata, e mafua ona le mafai e tagata ona totogi pili ona ua le gafatia le taugata ma le leai o ni tupe e totogi ai.
Na taua e Fuata, o se fomai foi o loo faaauau pea ona tautua mo le falemai i soo se taimi e manaomia ai lana fesoasoani, e manaomia ni faaiuga ina ia maua ai se mapusaga o tagata, ae aua nei toe faalogoina le oi e pei ona i ai i le taimi nei.
Na fesili Senatoa Fuamatu J.V Fuamatu i le molimau i sona lagona e faatatau i le pili a le kovana ae na tali le molimau e faapea, o loo i ai lona faamoemoe e le tupu le mea e pei ona fuafua i ai le kovana, peitai afai ae taunuu, o le a leai loa se isi gaioiga e toe fai, ae o le a ia sailia loa nisi tupe faaopoopo mai le feterale e faatupe ai galuega a le falemai.
“O se tasi o laasaga taua e ao ona ou faia pe afai e tuuina atu le falemai i lalo o le Soifua Maloloina, o le taumafai lea ina ia mulimulitai i le paketi sa pasia atu e le fono, ina ia aua ai nei tulai mai ni faaletonu i le lumanai,” o le saunoaga lea a Ponausuia na fiafia i ai Galea’i.
Saunoa Galeai, o se molimau taua tele lea ua ia faia i luma o le komiti, ma o lona faanaunauga maimau pe ana faapea o loo faalogologo i ai isi Faatonu ina ia o latou iloa ai le taua o le mulimulitai i le paketi na pasia e le fono.
Na fesili Senatoa Velega Savali Jr i le molimau poo avea pea o ia ma faatonu le tumau ina ua teena o ia e le fono i le tausaga na tea nei, na tali le molimau, o loo avea pea o ia ma Sui Faatonusili e oo mai i le taimi nei.
Saunoa Velega, o lana fesili foi lea na fesiligia ai le faatonu tofia a le Matagaluega o Aoga ina ua oo atu i luma o le komiti, ona e i ai lona talitonuga e le tatau ona toe avea o ia ma faatonusili le tumau i le taimi na teena ai o ia e le Senate.
Ina ua fesiligia e Senatoa Paogofie le faatonu tofia i tupe o loo faatupe ai lana paketi atoa ai ma le auala o loo faaaoga ai. Saunoa Ponausuia, o le tele o tupe o lana paketi e faatupe mai e le feterale, sei vaegana ai le $1.6 miliona mai tupe lotoifale lea o loo alu ai le 95% i totogi.


text:
Tala otooto mai le Fono Faitulafono
FESILIGIA LE MAOTA FOU O LO O FAUSIA A LE FONO
Na fesiligia e le afioga i le alii Senatoa ia Lualemaga Faoa i le taeao ananafi le tulaga ua i ai le fale fou lea o lo o fausia a le Fono Faitulafono, po o afea e mae’a ai le galuega.
Saunoa le alii Senatoa, o lenei galuega ua tele masina ma aso o fausia mai, peitai e foliga mai e i’u ina mae’a le tauaofiaga mulimuli a le fono lea ua nofoia nei, ae le’i mae’a lava lenei galuega.
“Ou te manatu e tatau ona umusa le galuega lea a’o le’i tapunia le tauaofiaga lenei a le fono,” o le saunoaga lea a Lualemaga i luma o le maota maualuga i le taeao ananafi.
Na saunoa le sui peresetene o le Senate, ia Tulifua Tini Lam Yuen, e le o lava sona silafia i le galuega ua fesiligia, ae mafai ona toe maua mai se isi faamatalaga i se taimi o i luma pe a taunuu mai le alii peresetene, lea o lo o i atunuu i fafo.
Na fesiligia e le Samoa News se tasi o alii kamuta o lo o galue ai i le konekarate o lo o faatinoina le galuega fou a le Fono, ma ia taua ai e faapea, o le konekarate a le Paramount Constructions o lo o latou fausiaina le galuega i le taimi nei.
O le galuega fou a le fono ua fesiligia, o le maota lea ua faapitoa mo Fesootaiga a le Fono, lea na fausia mai i se vaega tupe na maua mai i Tupe na tuuina mai e toe faaleleia ai le Tamaoaiga o le atunuu, ina ua tuana’i le galulolo ia Setema 2009.
FA’ATULAGA LE ISI ILOILOGA KOMITI SU’ESU’E SENATE
O le Aso Tofi nei ua faamoemoe e faia ai le isi iloiloga a le Komiti Suesue a le Senate, mo le talanoaina o nisi o mataupu ua oo i ai la latou suesuega.
Na taua e le taitaifono o le komiti ia Lualemaga Faoa e faapea, o le iloiloga i le vaiaso nei ua maea ona faatulaga, ma ua uma foi ona tuuina atu tusi valaau mo molimau e ao ona oo mai e molimau.
O le vaiaso na te’a nei na fesiligia ai e le komiti suesue le mataupu e uiga i le Vaega Tosova’a, ae o le vaiaso nei ua faamoemoe e fesiligia ai nisi o mataupu o loo fia malamalama ai le maota i le Matagaluega o Aoga.
FESILIGIA SENATOA TULAGA UA I AI FALEAOGA MA AOGA
O le iloiloga a le Komiti o le Faagaioiga o le Malo i le taeao o le Aso Tofi o le vaiaso nei, o le a fesiligia ai e le komiti tulaga ua i ai sauniuniga a le Matagaluega o Aoga mo le toe a’e o fanau aoga i le vaiaso fou.
Na saunoa le taitaifono o le komiti, le susuga Velega Savali Jr, o le agaga o lenei iloiloga, ona o lo o toatele Senatoa o lo o fia malamalama i le tulaga ua i ai tapenaga a le matagaluega, aemaise ai foi o lo o faasea ni isi o Senatoa i le tulaga faaletonu o lo o i ai faleaoga ma aoga a latou itumalo.
O se tasi o mataupu na laga i luma o le maota, o le tulaga o lo o i ai le aoga i le motu o Aunuu, ma le tulaga o le suavai taumafa e pei ona saunoa i ai le alii Senatoa ia Fuata Dr. I’atala.
Saunoa Fuata, o le faafitauli o lo o tulai mai i le aoga i Aunuu, o lo o la’u atu i uta i Auasi le suavai mo fanau aoga, ae a faaletonu loa le tau ma leai ni va’a e feoa’i, ona pagatia loa lea o le aoga i le leai o se suavai.
O lo o talosagaina e le alii Senatoa le tatau ona i ai se tane vai mo Aunuu, e tatau foi ona fesiligia le Polokalame o lo o Faatupeina Galuega tetele (CIP) a le malo, po o i ai se vaega tupe o i ai e ono maua ai se fesoasoani mo Aunuu.
Na faamanino e Velega e faapea, o le molimaua a le Ofisa o loo vaavaaia le polokalame a le CIP, o loo i ai tupe o loo avanoa mo galuega fesoasoani pe a manaomia, peitai e le o faailoaina e le Matagaluega o Aoga i aoga taitasi, e mafai ona latou talosaga i le CIP mo se tupe pe afai e manaomia se fesoasoani.
O le iloiloga i le vaiaso nei o le a manino ai tulaga e pei ona fia malamalama i ai nisi o Senatoa.


text:
O le pule i le tino e faamalie ai le tu'inanau -- o se agasala lea i le Tusi Paia?
Fesili: O le pule i le tino e faamalie ai le tu'inanau -- o se agasala lea i le Tusi Paia?
Tali: E le o iai se tulaga faapitoa i Tusi Paia o lo'o ta'ua ai lea tulaga, poo se agasala pe leai. Ae ui i lea, e le taumate e le o ni tulaga lelei ua ala ai ona pulea e se tasi lona tino ina ia faamalie ai le tu'inanau ua ia faalogoina. E mafua lea tulaga ina ua iai ni mafaufauga, o ni mea faatosina, poo ni ata foi ua faaosofiaina ai le mana'oga e fia faia se feusua'iga. O faafitauli ia e tatau ona faia iai se faiga. Afai ua aveesea ma ua manumalo le tagata i agasala o le tino atoa ma mea leaga faapea -- ona fo'ia ai lea o le faafitauli o le pulea ina ia faamalie ai le tu'inanau.
O loo aoao mai e le Tusi Paia ni tulaga leaga "e 'aua ne'i ta'ua lava" ia te i tatou (Efeso 5:3). Ou te le iloa pe faapefea ona manatu se tasi e tatau ona faatagaina lea tulaga. O isi foi taimi, o le suega lelei lava e iloilo ai se agasala pe afai ua tuufesili ina e se tasi, o lou tago lea e faamatala se mea ua e faia i se tasi tagata, ma vaai pe mafai ona e faamatalaina i lou loto fiafia. Aua afai o se mea e te masiasi ai ina ua silafia e niisi, o iina e te mautinoa ai o le agasala le mea ua e faia. O le isi su'ega lelei e te iloa ai le lelei poo le leaga o se mea o loo e mafaufau e fai, o lou tatalo iai ina ia faamanuiaina e le Atua ma faaaoga mo Lona lava Finagalo. Ou te iloa, e le pasia ai iina lea tulaga o le pule i le tino ina ia faamalieina ai le tu'inanau, aua e le o se mea tatou te "mitamita" ai pe faafetaia ai foi le Atua.
Ua a'oa'oina tatou e le Tusi Paia, "pe tou te aai, pe tou te inu, po o se tasi mea tou te faia, ia outou faia mea uma lava ia viia ai le Atua" (I Korinito 10:31). Afai o tula'i mai se avanoa e masalosalo ai le tagata poo fiafia iai le Atua i lea tulaga, e sili pe a lafoa'iina loa. Ou te fai atu, o loo iai le avanoa e masalosalo ai pe 'a tatou vaavaai toto'a i lea tulaga. "O mea uma lava e le ala mai i le faatuatua, o le agasala lea" (Roma 14:23). Ou te le iloa pe faapefea, e tusa ma le Tusi Paia, ona viia le Atua ona ua pulea e le tagata lona tino e faamalieina ai lona tu'inanau. I se vaaiga aga'i i luma, e tatau ona tatou manatua o o tatou tino, e oo i o tatou agaga, ua togiolaina ma ua pulea e le Atua. Tou te le iloa ea, o lo outou tino o le malumalu lea o le Agaga Paia ua i totonu ia te outou, o loo ua ia te outou mai le Atua, e le aia foi outou ia te outou? Aua ua faatauina outou i le tau; o lenei, ia outou vivii atu i le Atua i o outou tino ma o outou agaga, o mea a le Atua ia" (I Korinito 6:19-20). O lea upu moni maoa'e e tatau ona mafaufau mamafa iai i tatou i soo se mea e manatu e faia i o tatou tino poo se mea foi tatou te fia o iai. Ona o nei mataupu faavae, ou te faamautuina ai le matua agasala o le pulea e le tagata o lona tino ina ia faamalieina ai le tu'inanau, e tusa ma le Tusi Paia. Ou te le talitonu o lea tulaga e fiafia mai iai le Atua, e le o se tulaga lelei foi, ma e le pasia ai foi le tulaga o loo faamautuina ai, o le Atua lava o Le pule i o tatou tino.
Toe taga'i i le itulau ua faaliliuina i le gagana Samoa
O le pule i le tino e faamalie ai le tu'inanau -- o se agasala lea i le Tusi Paia?


text:
LAUGA O LE ASO
Matagofie lenei taeao o le Aso Paia o le Atua. E vivii pea o tatou agaga i Le na faia i tatou uma. O le mataupu o lenei vaiaso. "Ua avea le laau mataga ma laau o le viiga" The tree of shame is made the tree of glory." Fai mai saunoaga a le tina matua ia Anthea Dove.
"Ina ua ou faitau i le tala i le laau na taina mai fai ai le satauro o Keriso. Ona ou faapea lea, " afai faatoa ta mai le laau ma faatopetope ona fau ai le satauro o Keriso, ai lava se mataga o foliga o le laau, ai e ma'ila'ila solo lma pi'opi'o le tino o le laau ma leai se matagofie ona o sa le lelei ona fai e tagata, ae ona ou toe faapea lea, ua tutusa lava ma le tino na tu'itu'i i ai i lenei la'au. Le malepeleme o foliga paia o Iesu, ona o le saua o le tagata. Peitai ina ua toe tu mai le Alii, na avea lenei la'au ma faailoga o le Ola Fou, o le faailoga o le Iesu Manumalo, na manumalo i le lalolagi atoa.
O le mataupu o le Aso Sa " O uluai laau." Na toto e le Alii i Etena. O laau na fua mai i fua eseese ma faatosina loto i tagata. Na toto ai le laau o le ola ma le laau e iloa ai le lelei ma le leaga. O laau ta te saoloto ai ma laau e fai ai a ta filifiliga. O le ta filifiliga e puipui lelei i laau na totoina e le Atua. O tagata o loo tu'inanau i le 'oa ma le tamaoaiga, le mamalu ma le paoa ua latou soona fai laau o le faatoaga a le Atua.
Fai nei le ta filifiliga. Ia fai Atamu ma Eva ma a'oa'oga ia i taua. Manuia le talaiina o le finagalo o le Atua i lenei aso e lana aufaigaluega. .. Ia faatumuina i tatou i mea alofa paia a le Atua.....God be with us all.


text:
Fa’amanatu e le malo le aso mo fitafita tuai
O le aso Gafua o le vaiaso fou, aso 12 Novema o le a faamanatuina ai le aso faapitoa mo Fitafita Tuai o le taua, i se sauniga lotu puupuu e faia lea i le malae o le Veterans Stadium i Tafuna.
O le afioga i le kovana sili ia Togiola Tulafono o le a saunoa i le saunoaga autu o le aso, e pei ona faatulaga mai i le polokalame o lea aso.
O le aso mo Fitafita Tuai e faamanatuina i le aso 11 Novema, ae talu ai o le aso Sa e pau tonu i ai le aso lea, o le mafuaaga lea ua faamanatu ai lenei aso faapitoa i le aso Gafua e sosoo ai, e pei ona tuuina mai i le polokalame a le alii kovana sili, lea foi ua avea ai le aso Gafua o se aso malolo faitauina a le malo.
I lana poloaiga mo le faamanatuina o lenei aso taua na saunoa ai Togiola e faapea, i le 236 tausaga talu ai, sa tuuina mai ai e i latou na faamanatuina lenei aso le feau e faapea, o i latou uma sa tautua i vaega au e tatau ona tutusa uma le faamanatuina o la latou tautua mo le malo tele, atoa ai ma le puipuiga o le filemu o le lalolagi.
Saunoa Togiola e faapea, i le 112 tausaga talu ai, na ofo atu ai soifua o tuaa o Samoa ina ia fai so latou sao mo lenei faamoemoe taua.
I le faamanatuina ai o lenei aso taua, ua talosagina ai e Togiola le atunuu atoa, ina ia faamanatu i le agaga taua lenei aso e aloaia ai le tautua sa ofoina atu e tama fanau a Samoa i vaega au a le malo tele.
Na taua foi e le alii kovana e faapea, e le gata o lenei aso o le a faamanatuina ai le tautua sa ofoina atu e fitafita tuai sa tautua i vaega au a le malo tele, ae faapena foi i a i latou o lo o tautua pea e oo mai i le taimi nei.
O le susuga Rev. Liu Tofili o le feagaiga o le Ekalesia EFKAS mai Fagamalo o le a taitaia le sauniga i se tatalo puupuu, ao lumanai ai le tuuina mai o le feau autu mai le alii kovana sili.
O le Sui Failautusi o le Ofisa o Mataupu Tau Samoa, tofa Nanai K. Afuola, o ia foi o se fitafita tuai mai le vaega a le U.S Marine Corps o le a avea ma fofoga o le aso.
O sui mai vaega o le JROTC a aoga maualuluga faapea ai ma le Army Faaleoleo o le a tofu sao i le faamatagofieina o lea aso taua.


text:
Tala o Faamasinoga
TALIA FAAMASINOGA TALOSAGA SIAUMAU SIAUMAU JR
Ua mae’a ona sainia e le alii faamasino sili lagolago ia Lyle L. Richmond le talosaga na faaulu e le alii loia fautua ia Mike White, lea ua tula’i nei mo Siaumau Siaumau Jr, mo se avanoa e totogi ai e le malo lona pasese ina ia mafai ai ona auai atu i se aoaoga e faia i fafo, lea e iloilo ai taualumaga o mataupu e aofia ai le tuuina atu o le faasalaga o le oti, i se tagata o loo tuuaia i se solitulafono.
O le aoaoga lea o le a faia i le aai o Wyoming lea o le a faatasi atu i ai White, o le a mafai ai ona ia maua se tusi pasi e agavaa ai ona ia finauina mataupu e aofia ai se faasalaga o le oti i luma o le faamasinoga.
E lei tete’e le loia a le malo ia Kelly Dixion i le talosaga a le itu tete’e, pau lana faamatalaga i le faamasinoga, faatoa tete’e lava le malo pe afai o le malaga lenei o le a aofia ai ma ni malologa a le alii loia i lona aiga.
Ae na taua e White i le faamasinoga e faapea, e leai se malologa mo ia e maua i lenei malaga, aua e mamao tele Wyoming ma Georgia, o le aai lea e sau ai o ia.
O loo galulue faatasi le alii loia o White ma le tamaitai loia fautua ia Leslie Cardin i le taulimaina lea o le mataupu a le alii i Siamuau Jr, lea o loo tuuaia i le moliaga o le fasioti tagata i le tulaga muamua, faapea ai ma le anoanoa’i o isi moliaga mamafa e aofia ai le taumafai e faaoo le oti i se tagata, faaoolima i le tulaga muamua, ma moliaga e aofia ai le umia o a’upega mata’utia, ona o le faalavelave lea o loo tuuaia ai o ia i le tagatavaleina o le alii leoleo ia Det. Lt. Lusila Brown i le masina o Iulai 2010.
O lea ua taliu mai i fanua le tamaitai loia ia Cardin i le maea ai lea ona ia auai atu i le aoaoga lava foi lea, ina ia agavaa ai o ia ona avea ma loia mo le alii o Siaumau Jr, ona o lea o loo aofia ai le talosaga a le malo mo se faasalaga o le oti (tulou).
Saunoa le alii faamasino ia Richmond e faapea, o le talosaga lava foi lea na tuuina atu e le tamaitai loia ia Cardin, lea foi na talia e le faamasinoga ina ia malaga atu ai ma auai i le aoaoga lenei, lea foi o le a malaga atu i ai White.
E tatau ona agavaa loia latou te umia tusi faataga e mafai ai ona latou taulimaina mataupu e aofia ai faasalaga o le oti, ma i lalo o taiala a le Asosi o loia a Amerika Samoa, ia le itiiti ane i le toalua loia e agavaa mo le taulimaina o mataupu faapenei.
O loo taofia pea i le toese Siaumau Jr e faatali ai le isi ana iloiloga lea o le a faatulaga e le faamasinoga i se taimi o i luma.
TUUAIA SE ALII TAUMAFAI E OSOFA’I LONA TINA & TUAFAFINE
O le alii talavou lea na ia taumafai e faaleaga meatotino i le fale a lona tina, atoa ai ma lona taumafai e osofa’i lona tina ma si ona tuafafine, ua tuuaia nei e le malo i le tuuaiga o le faatupu vevesi i nofoaga faitele, ma le faamoemoe o le a faila nisi moliaga faaopoopo faasaga ia te ia, pe afai ae maea suesuega a le malo o loo faagasolo e uiga i lenei mataupu.
I faamaumauga a le faamasinoga na taua ai e faapea, na manao le alii o Alesana Alesana na te fia faaaogaina le taavale a lona tina, lea foi na malie i ai ma lona tina ma le tuutuuga, ia toe vave fo’i atu i le fale, na te fia faaaogaina foi le taavale.
Ae na avea lea ma itu na ita ai le ua molia ma amata ai loa ona ia taumafai e faaleaga meatotino i totonu o le fale, atoa ai ma lona palauvale isi ona tina.
Fai mai leoleo, na faaaoga e le ua molia se samala e tata’e ai faamalama tioata o le fale, amata mai lava i le potu malolo e oo atu i le umukuka.
Na taunuu leoleo ma latou vaaia ai le paepae solo o tioata i totonu o le fale, ae o le isi itu o loo taatia mai ai le tv.
Fai mai leoleo, e tusa ma le $5,000 le tau aofai o mea ua faaleagaina, ma ua faatulaga e le faamasinoga le tupe e $500 e totogi ona mafai lea ona tatala le ua molia i tua, e faatali ai le aso lea ua faamoemoe le malo e faila ai moliaga faaopoopo faasaga ia te ia.


text:
Tausala Lalelei o le atu Solomona
Silia ma le 10 tausaga e lei toe avea se Tausala Samoa ma Tausale o le Pasefika
O le tausaga fou e atoa iai le 11 tausaga e le i toe faapaleina lava se Tausala Samoa e avea ma tausala a le Pasefika i Saute. Na o le faafa lava ona manumalo Samoa i le pale o le lalelei o le Pasefika.
I le talimalo ai o le atunuu i le sailia o le tausala o le Pasefika i Saute i le faaiuga o le vaiaso na sei mavae atu nei, na faamanatuina ai foi ma le atoaga o le 25 tausaga talu ona faavae mai lenei tauvaga, o se tofa na a’e i taitai o le malo ma amatalia ai i le 1987.
I le manumalo ai o le Tausala mai i Fiti ia Alisi Rabukawaqa i le tauvaga i le po o le Aso Toonai na sei mavae atu i le malae taalo numera tasi i Tuanaimato, o le faa 2 a’i lea ona manumalo o Fiti.
O loo sili pea Rarotonga i le faafitu ona manumalo a latou tausala, sosoo ai Amerika Samoa i le faalima ona pale i le tofiga, Samoa i le faafa, o Tahiti, Niue ma Fiti e ta’i lua, Samoa Hawaii e tasi, Samoa Niu Sila e faatasi, ma Tonga e faatasi foi.
I le tauvaga i le po o le Aso Toonai, e le’i faamanuiaina le tausala a Samoa, le tamaitai o Olevia Ioane i se faailoga. O le tulaga 5 na maua lea e Rarotonga, tulaga 4 o Papua Niu Kini, tulaga lima o Tonga, tulaga 2 o Hawaii ma le Tausala o le Pasefika 2011- 12, o le tamaitai Fiti, na tauaaoina atu ai le pale e le Tausala o le Pasefika ua maea nei lona tofiga, le tausala Rarotonga, le tamaitai ia Joyana Meyer, e iai sona pito Samoa.
O le tauvaga Tausala a le pasefika mo le tausaga fou, o le a tali malo ai Amerika Samoa.


text:
Vaega 82
1–4, I mea e tele mea ua tuu atu i ai, e tele foi mea ua manaomia mai ai; 5–7, Ua pule le pouliuli i le lalolagi; 8–13, E noatia le Alii pe a tatou faia mea e fetalai mai ai o ia; 14–18, E ao ina faateleina le matagofie ma le paia o Siona; 19–24, E tatau i tagata taitoatasi ona saili mo le manuia o lē la te tuaoi.
1 E Moni, e moni, Ou te fai atu ia te outou, aʼu auauna e, o le tulaga e oo i ai la outou afaamagalo atu le tasi i le isi i o outou sese, ua faapea lava ona faamagaloina o outou e Aʼu, o le Alii.
2 E ui i lea, e i ai ni isi i totonu o outou o e ua agasala tele atu; ioe, ua outou agasala auma lava; ae e moni Ou te fai atu ia te outou, ia outou faaeteete mai le taimi nei i luma, ma taofi mai le agasala, neʼi pauu mai faamasinoga tiga i luga o o outou ulu.
3 Aua o ia o lē ua tuu atu i ai mea e atele, e tele mea ua emanaomia mai ai; ma o ia o lē e iagasala faasaga i le omalamalama tele atu, o le a maua e ia le taʼusalaga tele atu.
4 Tou te valaau mai i loʼu igoa mo afaaaliga, ma Ou te tuu atu ia te outou faaaliga; ma o le tulaga e oo i ai le lē tausia o aʼu upu, ia Ou te tuu atu ia te outou, e avea outou ma solitulafono; ma o le efaamasinotonu ma le faamasinoga o faasalaga ia ua o faatasi ma laʼu tulafono.
5 O lea, o le mea Ou te fai atu ai i le toatasi Ou te fai atu ai i tagata uma: Ia amataala, ona ua faasalalau atu e le etiapolo ana puleʼaga, ma ua pule le ipouliuli;
6 Ma ua mumū aʼe le toasa o le Atua e faasaga i e ua nonofo i le lalolagi; ma ua leai se tasi ua faia se mea lelei, ona ua o ese atu tagata uma i fafo mai le aala.
7 Ma o lenei, e moni Ou te fai atu ia te outou, o Aʼu, o le Alii, o le a lē taʼusalaina outou i se aagasala; o i o outou ala ma ia lē toe agasala; ae o le tagata lena o lē e agasala o le a toe foi mai i ai agasala emuamua, ua fetalai mai ai le Alii lo outou Atua.
8 O lenei foi, Ou te fai atu ia te outou, Ou te tuu atu ia te outou se apoloaiga fou, ina ia outou malamalama i loʼu loto e faatatau ia te outou;
9 Po o, i ni isi upu, Ou te tuu atu ia te outou ni faatonuga i le ala e mafai ai ona outou aamio i oʼu luma, ina ia liliu mai ia te outou mo lo outou olataga.
10 O Aʼu, o le Alii, e anoatia aʼu pe a outou faia mea Ou te fai atu ai; ae a outou lē faia mea Ou te fai atu ai, e leai se folafolaga mo outou.
11 O lea, e moni Ou te fai atu ia te outou, ua tatau i aʼu auauna o Eteuati Paterika ma Newel K. Whitney, A. Sini Gilbert ma Sini Rikitone, ma laʼu auauna o Iosefa Samita, ma Ioane Uitimera ma Oliva Kaotui, ma V. V. Phelps ma Matini Harisi, ona fusia afaatasi i se ioega ma se feagaiga e lē mafai ona lepetia i le solitulafono, vagana ai le mulimuli vave mai ai o le faamasinoga, ia outou mea-tausi eseese—
12 E taulima mataupu tau i e matitiva, ma mea uma e faatatau i le au epikopo i le laueleele o Siona ma le laueleele o Katelani;
13 Aua ua Ou faapaiaina le laueleele o Katelani i loʼu lava taimi e tatau ai mo le manuia o le au paia a le Silisili Ese, ma mo se asiteki i Siona.
14 Aua e ao ina faateleina Siona i le matagofie, ma i le paia; o ona tuaoi e ao ina faalauteleina; o ona siteki e ao ina faamalolosia; ioe, e moni Ou te fai atu ia te outou, e ao ina tulai aSiona ma ofu i ona eofu matagofie.
15 O lea, Ou te tuu atu ia te outou le poloaiga lenei, ia outou fusia outou lava i lenei feagaiga, ma ia faia e tusa ai ma tulafono a le Alii.
16 Faauta, o le poto foi lea ua ia te aʼu mo lo outou lelei.
17 Ma ia outou atutusa, po o i ni isi upu, ia outou maua āiā tutusa i meatotino, mo le lelei o le puleaina o atugaluga o a outou mea-tausi, i tagata taitoatasi e tusa ma ona manaoga ma mea na te manaomia, i le tulaga e oo i ai le tonu o ona manao—
18 Ma o nei mea uma ua mo le manuia o le ekalesia a le Atua soifua, ina ia mafai e tagata taitoatasi ona faalelei atili ana ataleni, ina ia mafai e tagata taitoatasi ona maua ni isi taleni, ioe, e sautuaselau lava, e lafo i le efaleteuoloa o le Alii, e avea ma meatotino faitele a le ekalesia āoāo—
19 E saili ai e tagata taitoatasi le lelei o lē la te tuaoi, ma faia mea uma ma le amanatu tasi i le mamalu o le Atua.
20 O lenei afaatulagaga ua Ou tofia e avea ma se faatulagaga tumau-faavavau ia te outou, ma i o outou sui, i le tulaga e oo i ai outou lē agasala.
21 Ma o le tagata e agasala e faasaga i lenei feagaiga, ma faamaaa lona loto e faasaga i ai, ia faia i ai e tusa ma tulafono o laʼu ekalesia, ma o le a tuu atu i atuʼiga a Satani seia oo i le aso o le togiolaina.
22 Ma o lenei, e moni Ou te fai atu ia te outou, ma o le poto lea, ia outou faia mo outou lava ni uo faatasi ma mamone o le amioletonu, ma o le a latou lē faaumatia ai outou.
23 Ia tuu toatasi mai ia te aʼu le faamasinoga, aua e a aʼu, ma o le a Ou atoe totogi atu. Ia i ai ia te outou le filemu; ua i ai pea aʼu faamanuiaga ia te outou.
24 Aua e a outou lava pea le amalo, ma o le a faapea lava e faavavau, pe afai tou te lē pauu ese mai i lo outou tutumau-mausalī. E faapea lava. Amene.


text:
FAGOGO: O KATI LE LEOLEO NANA
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei ina ua fetaui lava le oso o Kati i totonu o lana taavale, ae maua atu loa ma lana text mai lana vaega, o lea ua tafana la latou taavale e le au alii leaga ia na aai i totonu o le fale’aiga, ma ua latou tali atu fo’i i ai.]
E lei toe faatali Kati i se isi faatonuga ae ua ia faatonuina lana vaega ina ia faaaoga loa le malosi o a’upega e tali atu ai i osofaiga ma faamuamua le saogalemu o i latou ma tagata lautele i luga o le auala. Pe tusa ma le 10 talu ona fai tauga fana a le au alii leaga ma leoleo a Kati, ae lavea loa le isi taavale lea o lo o o atu ai isi alii leoleo e toalua o le vaega a Kati ma tifa ai le taavale ma fetoai ma se tasi o fale tele i totonu o le taulaga i Niu Ioka ae faaauau lava le tuliga a le isi taavale lea o lo o o atu ai isi leoleo e toalua ma le au ula leaga ia. E lei umi ae vaaia le tau fai aga’i ane o taavale leoleo ma taumafai e fai se auala e tu ai le taavale a le au ula lea, e le’i umi ae tafana loa e leoloe pa’u o le taavale a le au ula leaga ma tifa ai loa i tua ma le auala ma lavea ai.
E fetaui lava le taunuu o leoleo i le vaega tonu lea o lo o lavea ai le taavale a le au ula leaga ia ae taunuu loa fo’i ma Kati, ma ia vaaia ai e na o le toalua ana tama faapitoa o lo o i ai i le vaega lea ua muta ai le tuliga. “O fea uma le tou vaega,?” o le fesili atu lea a Kati i le isi alii o lana vaega, peitai na tali ane le alii lea, na te le’i iloaina o latou uma lava na tuliina maia le taavale lea ua lavea nei, e fai lava le talanoaga a Kati ma le isi alii o lana vaega, ae o le taimi lea o lo o taumafai leoleo ma le isi alii o le vaega a Kati e toso mai i fafo le au ula ia na latou tuli mai, o lo o mau i le va o nofoa ina ua lavea le latou taavale.
“Fai uma mea e tatau ona fai, ave le au alii ia i le Ofisa e fai a latou faamaumauga, a maea ona ave loa lea e loka i le falepuipui o lo o i le itu i sasa’e o le taulaga, aua ne’i loka faatasia ma isi alii ia na loka mai ananafi, ina ne’i i ai so latou fesootaiga ona faigofie ai lea ona maua sa latou talanoaga, ae se’i o’u toe fo’i e saili le isi a tatou taavale poo fea o lavea ai,” o le faatonuga lea a Kati i ana leoleo faapitoa e toalua sa latou talanoa, ma savali agai atu loa i le pito o lo o paka mai ai lana taavale. E alu fua Kati ae o lona loto ua popole, ina ne’i tupu se faalavelave i isi alii e toalua o lana vaega lea ua le vaaia i le nofoaga lea, ona avea lea ma tulaga faanoanoa mo ia i lana galuega. Na iloa mamao atu lava e Kati le taavale a lana vaega lea o lo o feasogi mai i le puipui sima o le isi fale tele i le taulaga, ae o lo o tumu ai leoleo o le aai lea. E taunuu atu loa le tama ae faailoa ane loa i ai e le taitai leoleo, o ana tama ua maliliu uma i le taimi na tupu ai le faalavelave.


text:
O le a le aoaoga a le Tusi Paia i le Tolutasi Paia?
Fesili: O le a le aoaoga a le Tusi Paia i le Tolutasi Paia?
Tali: O le mea e sili ona faigata i le talitonuga faale Kerisiano lea, e leai se auala e atoatoa ona faamatalaina ai. O le Tolutasi Paia o se talitonuga e le gata ina le mafai e se tagata ola ona malamalama atoatoa iai, ae e le atoatoa foi lona talatalaina. E matua silisili le Atua nai lo i tatou, o le mea foi lea tatou te le mafaia ai ona faamatalaina pe malamalama atoatoa ia te Ia. O loo aoaoina e le Tusi Paia o le Atua o le Tama, o Iesu o le Atua, ma o le Agaga Paia o le Atua. O loo aoao foi e le Tusi Paia e tasi lava le Atua. Ae e tusa pe malamalama i tatou i nai isi tulaga o le va fealoa'i o le isi Peresona i le isi Peresona o le Tolutasi Paia, o le mea moni lava, e le o mafai e o tatou mafaufau faaletino ona malamalama atoatoa iai. Ae peita'i, e le faapea la o loo iai se mea e ta'useseina ai lea tulaga pe faapea e le o sapaia e aoaoga a le Tusi Paia.
Ia tuu pea i manatu a o talanoaina lenei mataupu, o le upu "Tolutasi" e le o tusia i le Upu. O se upu lenei e na o se taumafaiga e faamatala ai le Atua Tolutasi, o le mea moni lava e Toatolu Ona Peresona o loo soifua i le taimi lava e tasi, a o nei foi Peresona tumau e faavavau o le Atua lava lea. Ia malamalama lelei i tatou e le o faapea atu o loo soifua ni Atua e toatolu. O le Tolutasi Paia o le Atua e toaTasi ae tolu Ona Peresona mavaevae. E le o iai se afaina o le faaaogaina o le upu "Tolutasi" e tusa pe le o tusia lea upu i le Tusi Paia. E ala puupuu foi le ta'ua o le "Tolutasi Paia" nai lo le faapea "e 3 Peresona o le Atua o loo soifua e faavavau." Afai e iai se faafitauli o lea mea ia te oe, iloilo lelei la le tulaga lea: o le upu 'Auga Tama' e le o faaaogaina foi i le Tusi Paia. Ae ui i lea, ua tatou iloa o loo iai Auga Tama i le Tusi Paia. O Aperaamo o le Auga Tama o Iakopo. Ia 'aua lava la ne'i avea le "Tolutasi Paia" ma faaupuga e te tausuai ai. Ia sili ona faatauaina le tulaga faapea ua iai se FAAMAONIGA o le mau o le "Tolutasi Paia" i aoaoga a le Upu. O lea la ua manino atu se fa'afeiloa'iga o lea manatu, ae o le 'a alo loa mo se talanoaga e uiga i le Tolutasi Paia.
1) E tasi lava le Atua: Teuteronome 6:4; I Korinito 8:4; Kalatia 3:20; I Timoteo 2:5.
2) O le Tolu-tasi e tolu ona Peresona: Kenese 1:1; 1:26; 3:22; 11:7; Isaia 6:8; 48:16; 61:1; Mataio 3:16-17; 28:19; 2 Korinito 13:14. I tusitusiga a le Feagaiga Tuai, e fesoasoani le iai o sina lou malamalamaga i le gagana Eperu. I le Kenese 1:1, o le suafa o le Atua o o loo faaaogaina o le "Elohim" ma e le na o le toatasi o loo faasino iai. I le Kenese 1:26; 3:22; 11:7 ma le Isaia 6:8, e le na o se toatasi foi o loo faasino iai. Tatou te le tuufesili i le faaaogaina o "Elohim" aua o loo manino mai lava le upu "tatou". I le gagana fa'a Peretania, e na o le lua lava faapupulaga ua faaaogaina, o le toatasi poo le toatele. I le gagana Eperu, e tolu tulaga o loo faaaogaina: o le toatasi, toalua, ma le toatele. O le uiga o le toalua, e na o le to'alua lava. I le gagana Eperu, o loo faaaogaina ai le toalua mo mea uma e iai lona pea e pei o mata, o taliga ma lima. O le upu Eperu o le "Elohim" ma le upu "tatou" e faamaonia ai le toatele - e sili atu nai lo le toalua - ma o loo fa'asino tonu lava i le toatolu (Tama, Alo, Agaga Paia).
I le Isaia 48:16 ma le 61:1, o loo fetalai ai le Atalii ma o loo faasino i le Tama ma le Agaga Paia. Tago e faatusa le Isaia 61:1 ma le Luka 4:14-19 e te mautinoa ai iina o loo fetalai le Atalii. O loo faamatalaina i le Mataio 3:16-17 le papatisoina o Iesu. O loo vaaia ai iina le Atua le Agaga Paia ua afio ifo i luga o le Atua le Alo a o le Atua le Tama o loo fetalai ona o Lana Pele, o Lona Alo. I le Mataio 28:19 ma le 2 Korinito 13:14 e te maua ai niisi faata'ita'iga o Peresona eseese o le Tolutasi Paia.
3) E iai eseesega o peresona taitasi o le Tolutasi Paia o loo faamatalaina i vaega eseese o le Upu: I le Feagaiga Tuai, o le "ALII" e iai lona eseesega mai le "Alii" (Kenese 19:24; Hosea 1;4). O le "ALII' e iai lona "Alo" (Salamo 2:7, 12; Faataoto 30:2-4). E iai foi le eseesega o le Agaga mai le "ALII" (Numera 27:18) e pei o lona eseesega mai le "Atua" (Salamo 51:10-12). E ese foi le Atua le Alo mai le Atua le Tama (Salamo 45:6-7; Eperu 1:8-9). I le Feagaiga Fou i le Ioane 14:16-17, o loo talanoa atu ai Iesu i le Tama ina ia auina mai le Fesoasoani, o le Agaga Paia. E ta'u mai ai iina o loo faavasega lelei e Iesu Ana galuega mai galuega a le Tama faapea foi ma le Agaga Paia. Manatu lelei foi i tusitusiga a le Tala Lelei o loo talanoa atu ai Iesu i le Tama. Pe mata o loo talanoa o Ia ia te Ia lava? E leai. Na Ia talanoa i le tasi Peresona o le Tolutasi Paia - le Tama.
4) O totino taitoatasi o le Tolutasi Paia, o le Atua: O le Atua le Tama: Ioane 6:27; Roma 1;7; I Peteru 1;2. O le Atua le Alo: Ioane 1;1, 14; Roma 9:5; Kolose 2:9; Eperu 1:8; I Ioane 5;20. O le Atua le Agaga Paia: Galuega 5:3-4; I Korinito 3:16 (O Le o loo nofo i totonu ia i tatou o le Agaga Paia - Roma 8:9; Ioane 14:16-17; Galuega 2:1-4).
5) O le va fealoa'i o Peresona o le Tolutasi Paia: O loo faaalia mai i le Upu e faapea o le Agaga Paia e faatonuina e le Tama ma le Alo, a o le Alo e usiusita'i i le Tama. O se va fealoa'i lea i totonu lava ia te i latou, ma e le faaitiitia ai le mamalu o Peresona taitasi o le Tolutasi Paia. O se tulaga faigofie lava lea ae e tele ina le malamalama ai le toatele i le Atua ona e le o Ia o se tagata. Vaavaai i Tusi nei e uiga i le Alo: Luka 22:42; Ioane 5;36; ioane 20:21; I Ioane 4:14. Vaavaai i Tusi nei e uiga i le Agaga Paia: Ioane 14:16; 14:26; 15:26; 16;7 ae maise o le Ioane 16:13-14.
6) O le galuega a totino taitasi o le Tolutasi Paia: O le Tama o le pogai sili lea o: 1) le lalolagi atoa (I Korinito 8:6; Faaaliga 4:11; 2) faaaliga faaleagaga (Faaaliga 1:1); 3) le faaolataga (Ioane 3:16-170; ma le 4) galuega faaletino na faataunuuina e Iesu (Ioane 5;17; 14:10). O le Tama o le POGAI o nei mea uma.
O galuega uma nei e faataunuuina e le Tama e ala i le Atalii: 1) o le foafoaga ma le faagaoioiga o mea uma i le lalolagi ma le vanimonimo (I Korinito 8:6; Ioane 1:3; Kolose 1:16-17); 2) o faaaliga (Ioane 1:1; Mataio 11:27; Ioane 16:12-15; Faaaliga 1:1; ma le 3) o le faaolataga (2 Korinito 5:19; Mataio 1:21; Ioane 4:42). E faia e le Tama ia mea uma e ala i le Atalii, o Le na Ia auina mai.
O le Agaga Paia o Ia e auala mai ai galuega nei a le Tama: 1) o le foafoaga ma le faagaoioiga o mea uma i le lalolagi ma le vanimonimo (Kenese 1:2; Iopu 26:13; Salamo 104:30); 2) o faaaliga (Ioane 16:12-15; Efeso 3:5; 2 Peteru 1:21); 3) o le faaolataga (Ioane 3:6; Tito 3:5; I Peteeru 1:2); ma 4) galuega a Iesu (Isaia 61:1; Galuega 10:38). O lea, o le Tama ua Ia faia nei mea uma e ala i le mana o le Agaga Paia.
E leai lava ni faata'ita'iga lauiloa o le Tolutasi Paia o loo atoatoa lona faamatalaina. O le fuamoa (poo le 'apu) e le o atoatoa ai lava lona faamatalaina aua o le atigi, o le niuniu ma le lega o vaega uma o le fuamoa, ae e le o le fuamoa lava ia. O le Tama, le Alo ma le Agaga Paia e le o ni vaega o le Atua, aua o i latou ta'itasi o le Atua lava Ia. E tau tauane ai le faata'ita'iga e faia i le vai ae e iai lava lona vala aua e le mafai ona faamatala au'iliili ai le Tolutasi Paia. O le suavai, asu, ma le 'aisa e pogai mai i le vai. O le Atua, Alo, ma le Agaga Paia e le o ni fa'atusa o le Atua, o i latou taitoatasi, o le Atua lava Ia. O lea, a o iai ni nai faata'ita'iga e mafai ona faaataata mai ai le Tolutasi paia, ae e le atoatoa lava lona faamatalaina. O le Atua faaleagaga e le o mafaia ona faamatalaina Lona atoatoa. Ia tatou taumafai e 'aua ne'i vaai toto'a i le Tolutasi Paia, ae ia vaai i le mata'utia o le Atua ma le maoa'e o Lona lava natura faaleagaga nai lo tatou. " Aue! le loloto o le tamaoaiga o le poto atoa ma le silafaga a le Atua. E le masuesueina ana faamasinoga; e le mafai foi ona iloa ona ala. Aua o ai ea se ua iloa le finagalo o le Alii? Po o ai foi se ua pulega faatasi ma ia?" (Roma 11:33,34).
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le Tolutasi Paia?


text:
Fa’aulu Siamupini Kickboxing Ray Sefo – “Masters Hall of Fame”
O se alo o Samoa o lo o tauva i le fa’agatama o le Kiki & Fusu [kickboxing], Ray Sefo, ua 'iloga ona ia tau’avea le siamupini i le lalolagi i lea lava fa’agatama, ae o se mea silisili ua ia mauaina, o le a fa’aulu lona igoa i le “Lisi o Siamupini Ta’uta’ua i le Kikimafusu.”
E 'ese mai lea, e matua tele na’ua fusi ma ona fa’amau fa’a'iloga i le tulaga 'ese fo’i o lana taumafaiga i lea fo’i fa’agatama, ae silisili 'ese ai lava, e le’i i ai se tasi o i ai se faitauga, o lo o tauva ma siamupini fa’aono se tasi o alo o Samoa i lea fa’agatama.
Mai le to’atele o ni isi sa tauva i le fa’agatama, o lo o solisoli tapoleni mai fo’i se tasi alo o Samoa o lo o tauva mo Ausetalia i lea lava fa’agatama e tasi, le ali’i MMA & Kikimafusu mata’utia o Mark Hunt. O le tala moni, sa i’u ina fetaui le to’alua lea e toe sa'ilia ai le siamupini, ae na manumalo a'ia'i Ray Sefo, lea e masani ona fa’aigoa e tagata fa’asalalau o Sugar Ray Sefo.
Ona ua fa’aono lelei ona maua ma umia e Ray Sefo le fusi o le lalolagi i pi’iga i le Xtreme Couture, UFC ma sa ia mua’i maua ona fa’ailoga i le Muai Thai, fusu, ma le kikimafusu. Peita’i o le tusi na fa’ailoa mai ai ia te ia o le a fa’aulu lona igoa i le Lisi o Siamupini Ta’uta’ua i le Kikimafusu i le Lalolagi, lea e fa’ato’a faia ia Iuni 19, 2012.
Na taua’aoina ia te ia lea tusi i Las Vegas, o se mea na fa’ate’ia ai Ray Sefo, aua e le’i i ai sona mafaufauga e tupu ia te ia lea fa’aeaga fa’apea! Ua fa’ailoa mai, ua atoa le 39 tausaga o Ray Sefo ma e le o se tagata tautala so’o pe va’aia ai ni uiga e mimita i se taimi e manumalo ai.
Peita’i, ua fa’aalia e Michael Schiavello, le ali’i fa’asalalau o pi’iga, MMA ma Kikimafusu, “E matua 'ese’ese lava uiga va’aia ia Ray i totonu o le Maea ma fafo i le taimi e avea ai o ia o se faia’oga i le fanau.”
Ua atoa le 80 o Fetauiga a Ray i le maea i lona olaga tauva ai i le Kikimafusu, ma ua maua ai fa’ai'uga o ana taumafaiga i le Kikimafusu, Muai Thai ma le MMA e 69 manumalo, 18 tutusa ma le faia’ina e 1, ae 54 Tu’i Oti[KO]. Afai o le a fa’auluina aloa’ia lea suafa o le alo o Samoa i le lisi o i latou e ta’uta’ua a latou taumafaiga i ta’aloga o tauva ai, ua tali tutusa lea taumafaiga ma i latou na muamua fo’i ona fa’aulu e i ai le ali’i o Randy Couture mai le UFC Hall, po o le ali’i Jiu Jitsu o Helio Gracie ma le ali’i Peresetene o le UFC Dana White.
Ona o Ray Sefo o se ali’i faia’oga i le Kikimafusu, o lea e to’atele i latou ae maise le fanau o lo o ia a’oa’oina, e matua alofagia ai lava Sefo ma fa’ailoa mai e i latou, o se tagata agava’a ma e lelei tele lana a’oa’oina o fanau i lea fo’i fa’agatama, ae maise o le koleniga o i latou ina ia avea ma tama kikimafusu lelei ma agava’a.
E tusa ma le lima tausaga talu mai ona aumau o ia i le a’ai tele o Las Vegas, ae o le tolu ai lea o tausaga talu mai ona a'oa'oina e ia le fanau i le Xtreme Couture lea e na te a’oa’oina ai le fanau i ona tomai fa’apitoa i le Kikimafusu ma le Muai Thai.
Ona ua atoa le 20+ tausaga o lona tomai fa’akikimafusu, ma ua 'iloga fo’i ana taumafaiga ‘ese’ese ua fa’amauina i le tele o ana fusu’aga ua manumalo ai. Ua 'iloga le lelei o le vave amata mai ona a’oa’oina i so o se ta’aloga, aua o ia e 12 ona tausaga ae ua amata ona kikimafusu ona o lona fiafia tele i ata tifaga o le tama o Bruce Lee ma Jackie Chan. Ona o le vave ona si’itia o lona olaga talavou i Aukilani i Niu Sila, ma e fiafia fo’i lona aiga atoa i fusu’aga ma le Karate, o mea ia na atili ai ona tulimata’i e ia lea fa’agatama e tauva ai.
I le gasologa mai o lona soifuaga, i ona tupu’aga o le tama o le tama o lona tama sa fusu, soso’o mai ai ma le tama o lona tama, soso’o mai ai ma lona tama, o uso o lona tama ma latou fanau, e fusu uma lava, o le 'aufusu le aiga lea, ae le vevesi fa’apena i latou, e matua i ai i o latou toto le fusu, o se fa’agatama e tauva uma ai le 'Auaiga o Sa Sefo.
Peita’i, ina ua amata ona a’oa’oina Ray Sefo i ona tomai i le Karate ma le Kikimafusu, sa fesiligia o ia e lona tama i lana fa’ai’uga ua faia, o lana tali lea, “Aisea e fa’aaoga ai na’o lima, e tatau ona fa’aaoga uma isi itutino o lo’u tino e puipuia ai a’u.”
Peita’i, sa va’aia e lona tama le tulaga 'ese mai lava o lona fa’anaunauta’iga, atoa ai ma le tula’i mai fo’i o ana taumafaiga ua a’e ma ua atili ona aga’i i luma, sa le fa’avaivai ai le agaga o Sugar Ray Sefo i lona filiga ia sili lava lana taumafaiga 'ese mai lea mai lona aiga, ma ia tu matilatila fo’i! Fa’afetai i le Atua sa fa’ananau lona loto, ma ua tali mai, lea ua lomia lona igoa i le lisi o Tagata Ta’alo ta’uta’ua i le lalolagi i le Kikimafusu, Karate, Muai Thai, Jiu-Jitsu ma le MMA.
E 'ese le mea na o’o i ai le olaga taumafai o Sefo, sa le manatu lava o ia e tauva i ni ta’amilosaga tetele o le lalalagi i le ta’aloga Kikimafusu, Karate ma le MMA, peita’i, ona ua fa’aletonu le soifua maloloina o se tasi o ona faia’oga i le vaitausaga 1980, na le mafai ai ona tauva, ae suia loa e Sefo ma amata ai loa ona tauva o ia i le mama.
Ua amata atu ana taumafaiga i le mama, ma ua manumalo, ua le maua lava se tasi e la te fetaui e faia’ina ai, ma ua saga faia ai lava ana paga ma ua o’o ai ina atoa le 80 o ana ta’amilosaga fa’apolofesa i lea fa’agatama Kikimafusu, MMA & Karate. O le paga fo’i lea na amata ai lona olaga tauva i le mama, sa togi mai le solo ua TKO e Sefo i le ta’amilosaga 2.
Ina ua pasi le vaitausaga 1980, e le’i palapala lava le lisi o manumalo o Sefo i ana paga kikimafusu & Karate. O’o mai loa i le 1990, fa’apolofesa loa le tauva a Ray Sefo ma ua atili ai ona ta’uta’ua le tama i le tausaga 1996 lea na tauva ai loa o ia i le 'au Kikimafusu a Iapani lea e fa’aigoa o le K-1. I le fusu’aga lona tolu a Ray Sefo i le K-1 a Iapani, sa ia fa’ato’elea ai le ali’i ta’uta’ua o Jerome Lebanner, o se tasi sa logologoa mai lona tala’ave talu mai ona a’oa’oina ma tauva i le mama i le Kikimafusu & Karate.
O LeBanner sa pei o le Tama Miliona a Amerika i Fusu’aga ma Roger Federer i le tenisi, ae na to’ele lava i le tama amo popo a Samoa. O le tama mai, e na’o Sugar Ray Sefo lava na fa’apalapalaina le papatua o si na ali’i ma le toe tula’i mai ai lava, aua na TKO lea fetauiga.
I le vaitausaga e 2007 - 2008, na amata ai ona fa’aletonu le taumafaiga a Ray Sefo, ona ua i ai fa’aletonu i lona soifua maloloina, ae maise ai na po’ia ai lona tama i ma’i faigata, ona o ia o se tasi e fusu lona olaga. I le taimi e na’o faia’ina lava ana fetauiga fa’apolofesa e ono sa faia ai.
Ina ua matua tu’u 'ese e Ray Sefo mea mamafa i lona mafaufau, ae toe fa’asaga ane e koleni i le tausaga atoa e 2009, na ia amata ai loa i le Xtreme Couture i Las Vegas. O lea le vaega o lona olaga ua toe fa’afouina ai lona taumafai i lana fa’agatama e fiafia i ai, Kikimafusu, Karate ma le MMA.
O sana fa’amatalaga ua ia fa’aalia ai, “Ua atoa le lua tausaga ua ou le toe ma’i, ma ua kolenia nei a’u e se tasi ua fetaui lelei lona agava’a ma ituaiga mana’omia o lo o ia te a’u. O lo’u faia’oga faufautua o Jake Bonacci, o ia lea na te a’oina fa’apitoa a’u i ituaiga o metotia e mana’omia ona ou iloa ou te tauva ai, a’o ua o’o mai fo’i le matua i le tino, ae maise o le a’oina o le mafaufau ina ia fetaui ma le ituaiga metotia lea e fa’aaogaina e te manumalo ai i au fetauiga.” O lana tala mai, “E le’i i ai muamua lava so’u faia’oga fa’apea talu mai ona amata ona ou fetaui i le mama.”
“O i latou nei ua a’oina fa’apitoa lo’u nei sui, ua ala ai ona toe atoatoa le malosi ma le mafaufau, e fa’ato’ilalo ai a’u paga i le vaitau lenei ua sau fo’i le matua latou o le tino.” O le ali’i e ona le falea’oga lea o le Xtreme Coutures i Las Vegas, Randy, lea sa ia fa’ailoa ia Sefo, “O lou matua i le mafaufau, o le tele na o metotia e mafai ona e fa’ailoa i lou tino e fa’atino ai le fusu’aga i le mama!” Ua atoa le 46 tausaga o Randy ae o lo o tauva pea, ma ua fa’ailoa fo’i e Sefo, “Afai e mafaia e Randy ona manumalo i ana paga, e mafaia fo’i e a’u, aua ou te la’ititi ia te ia!”
saunia: Leua Aiono Frost


text:
O TAGATA O LO O FIAFIA MA UA I AI LE FILEMU
(3)
Sermon shared by Robert Fa'atoia Collins
February 2012
Summary: This Sermon is in Samoan language People are Happy and have Peace in their lives. WHY?
Series: Samoan Sermons
Scripture: Hebrews 13:1-13:5 (add scripture)
Denomination: Seventh-day Adventist
Audience: General teen
About Sermon Contributor
Robert Fa'atoia Collins
House of Refuge
More Sermons from Robert Fa'atoia
E mo le toatele o tagata, o le sailiga o le fiafia o se mea lea ua latou faia i le olaga atoa. O nisi ua na o se vaega o taimi o o latou olaga e maua ai le fiafia. A e o le tulaga mautinoa, o le fiafia loloto, tuutuu loloa, e le maua lea i ni mea ua maua, o se siosiomiaga o ni mea tutupu, atoa foi ma ni tagata e mafuta i ai. Ua mafua ona faapea, ona o mea e mafai ona tuai ma mavae, e fesuisuia’i foi siosiomiaga o mea tutupu, ma e mafai foi ona faa’ole’ole tagata ma ola tau faalata, e oo lava i le tiaina ma tuua i tatou.
O tagata Fiafia
Ona o i tatou o tagata ua i ai le faamoemoe, o lo tatou olioli la e faavae i luga o se tasi e sili atu i lo i tatou. O ia lea, “e le liu o ananafi, o le aso, e oo lava i le faavavau” (Eperu 13:8). Ua manino ona faailoa mai e le Tusi Paia, o le fiafia e le maua mai lea i lo tatou vaai ifo i o tatou lava manaoga, a e o le vaai atu ma tali i manaoga o isi tagata. E pei ona faailoa mai e le aposetolo “Ia tumau le fealofani o le au uso….Aua le galo le alofa i tagata ese….Ia manatua e ua noanoatia….ia manatua foi e ua agaleagaina….Ia lelei le faiava i tagata uma….Ia aunoa a outou amio ma le matapeapea; ia gata ia o outou manao i mea ua ia te outou… Ou te le tuua lava oe, ou te le tuulafaoai lava ia te oe” (Eperu 13:1-5)
O loo tumu le Tusi Paia, i folafolaga e faamanatu mai ai le taua o le faatuatua i le Atua ma talia lana fuafuaga mo le maua o le fiafia e tumau. “Amuia le tagata o ia le Atua o Iakopo e fai mona fesoasoani; o i ai lona faamoemoe ia Ieova lona Atua….E faatutusa’oina e Ieova i e faano’uno’u; e alofa Ieova i e amiotonu.” (Salamo 146:5-8)
Ae faapefea la pe a fetaia’i ma tulaga e oo mai ai le le fiafia, atoa ai ma lagona o le leai o se faamoemoe? Ua faailoa mai e Iopu le tali pe a aafia le tagata i tulaga e le fiafia ai. “Faauta mai, amuia le tagata ua aoaiina e le Atua; o le mea lea aua e te ta’ufaatauvaaina ai aoaiga a Le ona le malosi uma lava. Aua o ia na te faatigaina, o ia foi na te fusia, o ia e manua ai, o ona aao foi e fofo ai.” (Iopu 5:17-18).
O le fiafia moni e sili atu nai lo fiafiaga ma le faamalieina o tu’inanauga. Aua o se lagona loloto tuutuu loloa, e mafua mai i le iloa lelei o lo tatou taunuuga e faavavau ona o le Atua o ia e sili atu i lo i tatou. E ao ona tatou faalagolago ia Iesu, “ma ia vaavaai atu ia Iesu o le na te ta’ita’iina ma le na te faaatoatoaina le faatuatua, o le na onosai i le satauro, na faatauvaaia te i le ma, ona o le olioli sa tuu i ona luma, ua nofo foi o ia i le itu taumatau o le nofoalii o le Atua.” (Eperu 12:2)
O tagata ua i ai le Filemu
E pei foi le filemu o le fiafia, ua auga tupulaga o sailia pea e tagata, peitai o nei sailiga e tele ina le faamanuiaina. I ni suesuega na faia ua ripotia ua mafai ona tusitusia le tusa ai ma le 3,530 tausaga o le tala faasolopito, e na o le 286 tausaga mai nei tausaga e tele o loo faamauina na maua ai se filemu. E le gata i lea e 8,000 maliega na faia mo se filemu, ae na le faamautuina. O nei vaaiga o le leai
O tagata Fiafia
Ona o i tatou o tagata ua i ai le faamoemoe, o lo tatou olioli la e faavae i luga o se tasi e sili atu i lo i tatou. O ia lea, “e le liu o ananafi, o le aso, e oo lava i le faavavau” (Eperu 13:8). Ua manino ona faailoa mai e le Tusi Paia, o le fiafia e le maua mai lea i lo tatou vaai ifo i o tatou lava manaoga, a e o le vaai atu ma tali i manaoga o isi tagata. E pei ona faailoa mai e le aposetolo “Ia tumau le fealofani o le au uso….Aua le galo le alofa i tagata ese….Ia manatua e ua noanoatia….ia manatua foi e ua agaleagaina….Ia lelei le faiava i tagata uma….Ia aunoa a outou amio ma le matapeapea; ia gata ia o outou manao i mea ua ia te outou… Ou te le tuua lava oe, ou te le tuulafaoai lava ia te oe” (Eperu 13:1-5)
O loo tumu le Tusi Paia, i folafolaga e faamanatu mai ai le taua o le faatuatua i le Atua ma talia lana fuafuaga mo le maua o le fiafia e tumau. “Amuia le tagata o ia le Atua o Iakopo e fai mona fesoasoani; o i ai lona faamoemoe ia Ieova lona Atua….E faatutusa’oina e Ieova i e faano’uno’u; e alofa Ieova i e amiotonu.” (Salamo 146:5-8)
Ae faapefea la pe a fetaia’i ma tulaga e oo mai ai le le fiafia, atoa ai ma lagona o le leai o se faamoemoe? Ua faailoa mai e Iopu le tali pe a aafia le tagata i tulaga e le fiafia ai. “Faauta mai, amuia le tagata ua aoaiina e le Atua; o le mea lea aua e te ta’ufaatauvaaina ai aoaiga a Le ona le malosi uma lava. Aua o ia na te faatigaina, o ia foi na te fusia, o ia e manua ai, o ona aao foi e fofo ai.” (Iopu 5:17-18).
O le fiafia moni e sili atu nai lo fiafiaga ma le faamalieina o tu’inanauga. Aua o se lagona loloto tuutuu loloa, e mafua mai i le iloa lelei o lo tatou taunuuga e faavavau ona o le Atua o ia e sili atu i lo i tatou. E ao ona tatou faalagolago ia Iesu, “ma ia vaavaai atu ia Iesu o le na te ta’ita’iina ma le na te faaatoatoaina le faatuatua, o le na onosai i le satauro, na faatauvaaia te i le ma, ona o le olioli sa tuu i ona luma, ua nofo foi o ia i le itu taumatau o le nofoalii o le Atua.” (Eperu 12:2)
O tagata ua i ai le Filemu
E pei foi le filemu o le fiafia, ua auga tupulaga o sailia pea e tagata, peitai o nei sailiga e tele ina le faamanuiaina. I ni suesuega na faia ua ripotia ua mafai ona tusitusia le tusa ai ma le 3,530 tausaga o le tala faasolopito, e na o le 286 tausaga mai nei tausaga e tele o loo faamauina na maua ai se filemu. E le gata i lea e 8,000 maliega na faia mo se filemu, ae na le faamautuina. O nei vaaiga o le leai


text:
A faaolaina ua faaolaina ai lava?
Fesili: A faaolaina ua faaolaina ai lava?
Tali: A faaolaina loa se tasi pe mata e faaolaina ai lava? A oo ina ua iloa e tagata Keriso ma ua avea ma Faaola, ona faia loa lea o se mafutaga a lea tagata ma le Atua ma ua faamausaliina ai lona faaolaina e faavavau. O le tele ia o tusitusiga a le Upu o loo faasino i lea tulaga. (a) Roma 8:30 o loo faapea, "O e na tofia anamua e ia, ua valaauina foi i latou e ia; o e ua valaauina e ia, ua ta'uamiotonuina e ia, ua faamanuiaina foi i latou e ia." Fai mai lea fuaiupu o le taimi e filifilia ai i tatou e le Atua, ua faamanuiaina ai foi i tatou i Lona lava Mamalu i le lagi. Mai le aso lava lena, e le toe mafaia e se tasi lava mea ona taofia le ua talitonu mai lona faamanuiaina aua o le finagalo lea o le Atua i le lagi. O le taimi e ta'uamiotonuina ai se tasi, ua faamausaliina ai lava iina ma lona faaolataga -- ua faamausaliina o ia e pei ona faamanuiaina o ia i le lagi.
(e) E lua ni fesili taua a Paulo o loo tusia i le Roma e 8:33-34 "O ai se na te molia le au filifilia a le Atua? O le Atua o le ta'uamiotonuina mai, o ai se na te faasalaina mai? O Keriso o ia na maliu, a ua toe tu mai lava o ia; o loo i le itu taumatau foi o le Atua, o loo fautua foi o ia mo i tatou." O ai la se na te molia e ua filifilia e le Atua? E leai se tasi, aua o Keriso o loo fautua mo i tatou. O ai foi se na te faasalaina i tatou? E leai lava se tasi, aua o Keriso, o le na maliu mo i tatou, o Ia lava e ona le faasalaina. O loo ia te i tatou Le fautua atoa ma Le faasala, o lo tatou lava Faaola.
(i) O tagata talitonu o e ua toe fanaufouina (faafouina) ina ua latou talitonu (Ioane 3:3; Tito 3:5). Afai la ua leiloa le faaolataga o se Kerisiano, e tatau foi la ona leiloa ma lona faafouina. E leai se faamaoniga o loo i le Tusi Paia e faamaonia ai e mafai ona leiloa le ola fou. (o) O le Agaga Paia o loo nofo i totonu o e talitonu (Ioane 14:17; Roma 8:9 ma o loo papatisoina i tatou ia talitonu uma e ala i le Tino o Keriso (I Korinito 12:13). Ina ia toe leiloa le faaolataga o se tagata talitonu, e tatau ona "aveesea" ma ia motusiaina o ia mai le Tino o Keriso.
(u) O loo tusia i le Ioane 3:15 e faapea o se tasi e faatuatua ia Iesu Keriso e maua e ia le "ola e faavavau." Afai e te talitonu ia Keriso i le aso ma ua ia te oe le ola e faavavau, ae leiloa taeao, o lona uiga e le'i ia te oe le ola e "faavavau" mai le amataga. O lea la afai ua leiloa lou faaolataga, o lona uiga ua iai le mea ua sese o le folafolaga o le ola e faavavau o loo talanoa iai le Tusi Paia. (f) Mo le faaiuina o lea molimau, ou te manatu ua toe taliaina lava e le Upu lea mataupu e faapea, "Aua ua ou mautinoa, e le mafaia e le oti, po o le ola, po o agelu, po o alii, po o e malolosi, po o mea i nei ona po, po o mea atali, po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii" (Roma 8:38-39). Manatua, o le Atua lava lea na faaolaina oe ma o Ia foi Na te taofia oe. O le taimi e faaolaina ai i tatou ua faaolaina ai lava. O lo tatou faaolataga o loo matua mautinoa lona mausali e oo i le faavavau!
Toe taga'i i le itulau ua faaliliuina i le gagana Samoa
A faaolaina ua faaolaina ai lava?


text:
FAGOGO: O KATI LE LEOLEO NANA
vaega #2
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei i le taimi lea ua toe saofai ai le tama o Kati i totonu o le faleaiga lea na alu muamua i ai ananafi, ma ia maitauina ai loa alii e toalua ia sa latou aai faatasi, ua toe o atu foi i totonu o le faleaiga.]
Na ona savavali atu lava o le aualii e toalua ia e tifatifa atu le la o atu, saofafa’i loa i le isi laulau ma faafesaga’i to’alua ai, ona talo lea i le teine faigaluega e alu atu. “Aumai ni ma steak se lua ma ni ma ipu kofe se lua faamolemole,” o le tala lea a le isi alii sa fai i le tamaitai faigaluega, ae o le isi ana tama, ua aapa atu i totonu o lana ato o loo faafafa ma aumai i fafo le pepa sikaleti o loo i ai, ua tatala ona tuu lea i loga gutu, ua aumai ma le afi ona tutu lea ma faapusa. “Se faamolemole alii, e le faatagaina le ulaula tapa’a i totonu o le faleaiga, e i ai le nofoaga faapitoa i fafo mo i latou e ulaula tapa’a,” o le augani atu lea a le tamaitai faigaluega i le alii lea peitai sa le’i ano lava i ai ae ua atili ai ona faapupusa lana sikaleti. Pe a ma le toa 5 tagata o loo i totonu o le faleaiga i le taeao lea, ma, e leai lava ma se isi o amanaiaina mai amioga a le to’alua lea, sei vagana ai Kati lea o loo faasaga sa’o mai ai lava le laulau o loo gofo ai, o loo faitau lana nusipepa. ma toe tau ai foi i le faasalalauga a le vaega faapitoa a le FBI, lea o loo faasalalau ai ni tagata se toalua e i ai le tomai faapitoa i le suesueina o mataupu tau solitulafono mamafa, atoa ai ma le tau sailia o tino o nisi ua leiloloa mai o latou aiga.
Ao faitau le nusipepa a Kati, na ia vaaia ai ua amata ona fai fai tetele i luga amioga faaletonu a le aualii e toalua ia o loo nonofo mai i le isi laulau, a alu atu le tamaitai faigaluega serve atu le la meaai, ae fetagofi ua fai i ai uiga mataga ma taumafai e toso i lalo lona ofuvae uluulu vae uumi o loo fai. “Soia ete lua amio valea, afai ete lua toe faia le mea lena, o le a ou viliina loa leoleo, “ o le tala lea a le tamaitai faigaluega i le aualii ia, peitai na oso atu le isi o le to’alua lea, “Se vili, kago e vili leoleo, e leai se isi o i maua e fefe igi leoleo, faapea ga o leoleo e i ai gi a lakou faga,” e fai lava tala a le alii lea ma tu i luga ua se’i le fana o loo i le taga o lona ofu o loo fai, ona faalala lea i le tamaitai faigaluega ma fai atu i ai, o lou iuga lea pe a e viliina leoleo,” ma ua avea ma itu ua fefe ai le tamaitai faigaluega, ma alu atu ai loa ua talanoa i lona pule tamaitai, peitai ina ua alu atu i ai le pule i le au ula ia, na taufai fetagofi uma le aualii i a la fana ma faalala i le pule ma fai atu i ai, “E ke fai mai loa i se kala gofo ma le pulufaga i lou fakafaka.” Na vaaia e Kati e foliga mai e matuia gaioiga ia o le a fai e le aualii ia, o le mea lea na tu ai loa i luga ma savali agai atu i le counter mo le toe okaina mai o se isi ana ipu kofe, ae na avea ma itu na fika sese ai loa o ia e le isi o le to’alua lea ma fai atu i ai, “E i ai se mea eke maga’o i ai uso fua i lou la’a mai i luma ii ae le gofo pea i lou gofoa,?”


text:
PU FA’ATIGA MATA
Ua faaigoa e nisi o Senatoa ma Faipule tulaga omoomo i vaega eseese o le alatele o ‘pu faatiga mata’, ma ua tatau i le Ofisa o Galuega a le malo ona vave faia se auala e foia ai lea faafitauli, manu e le’i oo atu ina afaina tele tagata ma latou taavale.
E le gata ua taua e sui o le Fono ‘pu fa’atiga mata,’ ae ua taua foi le ‘fa’atiga mata’ o gaioiga o loo faia e le au vaega fau auala a le Matagaluega o Galuega a le malo, i le asuina lea o oneone e faatutumu ai pupu o le auala.
E leai se sui o le Fono e le’i faaleoina lagona faasea ma le le fiafia i le tulaga faaletonu ua i ai auala i soo se vaega o le atunuu i le taimi nei, aemaise lava i le taimi e loloto ai timuga, lea e faigata ai ona iloa le omo pe a oo ina gatasi faatasi ma alavai.
Ina ua fesiligia e Senatoa le Faatonusili o Galuega a le malo ia Taeotui Punaofo Tilei i le mafuaaga e ala ai ona tulai mai pea faaletonu i auala, na taua ai e le alii faatonu e faapea, o loo taumafai pea le malo e faagasolo galuega mo le faaleleia o auala, peitai o loo toatele lava aiga o loo faalavelave i galuega a le malo
Ae na saunoa Senatoa Velega Savali Jr, e lua lava mafuaaga e iloa e ia e mafua ai ona tutupu faafitauli ma faasea a le atunuu, afai o le atunuu lava ia ua tumu i le faasea, lona uiga e tala pepelo le matagaluega o Galuega a le malo, na o le faamoe mai lava o le Fono i a latou faamatalaga, ona toe foi lea ma nofonofo i o latou ofisa e leai ni galuega e faia.
O le alii Senatoa mai Nuuuli ia Levu Tulafono Solaita na faasea i le faaletonu o auala i totonu o lona nuu.
Saunoa Levu, maimau pe ana mafai ona faataga atu e le malo lona nuu e tofu ma le taga sima e faatutumu ai omoomo ma pupu o le auala, atonu o le a fesoasoani lea i le tulaga pagatia o loo i ai tagata.
“O nisi taimi a soona saoa loa ni taavale i totonu o le nuu, ona tauai lea ina ia tau faalemu ai le soona o i luga o le auala, talu ai o le pefu ma tagata,” o le saunoaga faaataata lea a Levu.
Na taua e le alii faatonu e faapea, o le auala i Nuuuli ua maea ona sainia se feagaiga ma le malo mo le fausiaina, peitai ina ua agai atu le malo e faataunuu le galuega, sa faalavelave ai nisi o aiga ma ua i luma nei o le faamasinoga maualuga lenei mataupu.
E ui e lei faailoa e Taeotui suafa o aiga e toalua sa faalavelave peitai e mafai ona faailoa e le Samoa News e faapea, o aiga e toalua ua tuuina atu ni a laua faalavelave i le faamasinoga e uiga i lenei mataupu e aofia ai Muagututi’a ma Savusa, ma ua poloaina e le faamasinoga lenei mataupu ina ia tuuina atu i le Ofisa o Mataupu Tau Samoa mo sana faaiuga e iloiloina ai faasea a aiga.
O loo taua e sui o le aiga o Muagututi’a e faapea, o le feagaiga sa osia e le sao o le latou aiga ma le malo, sa sainia lea i le taimi ua aafia ai le sa’o o le aiga i gasegase eseese o le tino, ina ua tagata matua o ia ma ua faigata ai ona malamalama o ia i le uiga tonu o pepa sa ia sainia.
O loo taua foi e le aiga lea, o le vaega o le fanua lea sa taua i le maliliega ua sainia, o loo aofia ai ma se vaega o le fanua o Savusa, le mafuaaga foi lena o le aofia ai ma Savusa i lenei mataupu.
Saunoa Punoaofo, e tusa ma le $15,000 le tupe ua maea ona totogiina atu e le malo i aiga nei mo le totogiina lea o a latou meatoto o le a faaleagaina ona o le auala, peitai e foliga mai o lea ua faalavelave ae ua maea ona totogi le tupe.
E leai mafia ona faamaonia mai pe faamaonia lea molimau mai le alii faatonu. Sa ia taua foi e faapea, o le fuafuaga a le malo i mataupu faapenei, soo se taimi lava e faalavelave ai ni aiga i galuega a le malo ona o mataupu tau fanua, e le toe maimauina se taimi o le malo e faaauau ai ona taofia lea galuega, ae o le a me’i atu loa i le isi galuega o loo sosoo ai ma le fuafuaga, e le toe fo’i mai i le galuega ua faalavelaveina.
Sa fia iloa e Levu mai le alii faatonu poo ai aiga e toalua sa ia taua ua faalavelave, peitai o lea fesili na taofi e le alii taitaifono o le komiti o le Faagaioiina o le malo ia Velega Savali Jr, ona e talitonu le taitaifono, e le talafeagai ona talanoaina lea mataupu i luma o le komiti.
O le taimi nei, o loo faatalitali le malo i le taimi e taunuu mai ai a latou mea faata auala ina ia mafai ai ona toe faaauau le faaleleia o auala i le atunuu, pau le faafitauli o loo tulai mai, o nei gaioiga uma ua na o sina taimi lava e foia ai ona toe faaletonu fo lea pe a tetele timuga.


text:
Mataupu 34
Ua molimau Amoleka ua i ai ia Keriso le afioga mo le olataga—A le faia se togiola, o le a fano tagata uma—Ua faasino atu le tulafono atoa a Mose i le taulaga a le Alo o le Atua—Ua faavae le fuafuaga faavavau o le togiolaina i le faatuatua ma le salamo—Ia tatalo mo faamanuiaga faaletino ma faaleagaga—O le olaga lenei o le taimi lea mo tagata e sauni ai e feiloai ma le Atua—Ia galueaiina lou olataga ma le matau i luma o le Atua. E tusa o le 74 T.L.M.
1 Ma o lenei sa oo ina ua uma ona tautala atu e Alema o nei upu ia te i latou, sa nofo o ia i lalo i luga o le eleele, ma sa tulai aAmoleka ma amata ona aoao atu ia te i latou, ua fai atu:
2 Ou uso e, ou te manatu e le mafai ona outou pouliuli e uiga i mea ua tautalagia e uiga i le afio mai o Keriso, o le ua matou aoao atu o le Alo o le Atua; ioe, ua ou iloa sa tele lava ona aoao atu o anei mea ia te outou, ae tou te lei o ese mai ia i matou.
3 Ma talu ai ona ua outou mananao mai i loʼu uso pele ia faailoa atu e ia ia te outou le mea e tatau ona outou faia, ona o o outou puapuaga; ma sa ia saunoa tele atu ia te outou e saunia ai o outou mafaufau; ioe, ma sa ia apoapoaiina outou ia outou faatuatua ma onosai—
4 Ioe, seia oo lava ina outou maua le faatuatua tele tou te atoto ai le afioga i o outou loto, ina ia mafai ona outou tofotofo le faataitaiga o lona lelei.
5 Ma ua matou vaai o le fesili tele o loo i o outou mafaufau, pe ua i ai i le Alo o le Atua le afioga, po o le a leai se Keriso.
6 Ma sa outou vaai foi ua faamaonia atu e lou uso ia te outou, i le tele o mea, ua i ai ia Keriso le aafioga mo le olataga.
7 Sa sii mai e lou uso upu a Senosa, ma upu foi a Senoka, e faapea e oo mai le togiola e ala mai i le Alo o le Atua; ma sa ia tapa foi ia Mose, e faamaonia ai ua moni nei mea.
8 Ma o lenei, faauta, o le a ou amolimau atu ia te outou e au lava ia, ua moni nei mea. Faauta, ou te fai atu ia te outou, ua ou iloa o le a afio mai Keriso i totonu o le fanauga a tagata, e ave i ona luga solitulafono a ona tagata; ma o le a ia etogiola mo agasala a le lalolagi; ona ua fetalai mai ai le Alii le Atua.
9 Aua e tatau ona faia o se atogiola; ona e tusa ma le efuafuaga tele a le Atua Faavavau, e ao ona faia o se togiola, a leai o le a le maalofia le fano o tagata uma; ioe, ua maaa uma; ioe, ua ipauu uma ma ua leiloloa, ma o le a fano vagana ai e ala i le togiola lea e tatau ona faia.
10 Ona e tatau ona i ai o se ataulaga tele ma mulimuli; ioe, e le o se taulaga o se tagata, pe o se manu vaefa, pe o soo se ituaiga foi o manu felelei; ona o le a le o se taulaga faatagata; ae o se etaulaga e ao ina ile gata ma faavavau.
11 O lenei e leai se tagata e mafai ona ia taulagaina lona lava toto e togiola mo agasala a se tasi. O lenei, afai e fasioti tagata se tagata, faauta, e ave ea e la tatou tulafono, lea ua atonu, le ola o lona uso? Ou te fai atu ia te outou, E leai.
12 Ae e manaomia e le tulafono le ola o ia o le na afasioti tagata; o lea e le mafai ona i ai o se mea e itiiti mai i se togiola e le gata e lava mo agasala a le lalolagi.
13 O lea, e tatau ona i ai o se taulaga tele ma mulimuli, ma ona i ai lea, pe tatau ona i ai lea, o se ataofiga o le faamasaaina o le toto; ona faataunuu ai lea o le etulafono a Mose; ioe, o le a faataunuuina uma lava, o iota ma mataitusi taitasi, ma o le a leai se mea e mavae atu e le faataunuuina.
14 Ma faauta, o le auiga atoa lenei o le etulafono, o iota uma lava e faasino atu i lena itaulaga tele ma mulimuli; ma o lena taulaga tele ma mulimuli o le Alo lea o le Atua, ioe, ua le gata ma faavavau.
15 Ma o le a faapea ona aumai e ia le aolataga ia i latou uma o e e talitonu i lona suafa; ona o le faamoemoe lea o lenei taulaga mulimuli, e aumai ai loto o le alofa mutimutivale, ia ua faumalo i le faamasinotonu, ma aumai ai ala i tagata e mafai ai ona latou maua o le faatuatua e salamo ai.
16 Ma faapea ona mafai ai e le aalofa mutimutivale ona faamalie manaoga o le efaamasinotonu, ma siosiomia ai i latou i lima o le saogalemu, aʼo ia o le na te le faaaoga se faatuatua e salamo ai, ua tualiali i le tulafono atoa o manaoga o le ifaamasinotonu; o lea ua nao ia o le ua i ai le faatuatua e salamo ai, ua aumai ai le ofuafuaga tele ma faavavau o le togiolaina.
17 O lea talosia ia tuu mai e le Atua ia te outou, ou uso e, ia amata ona outou faaaoga o lo outou afaatuatua e salamo ai, ina ia amata ona outou evalaau atu i luga i lona suafa paia, ina ia alofa mutimutivale mai o ia ia te outou.
18 Ioe, tagi atu ia te ia mo le alofa mutimutivale; ona ua malosi o ia e faaola.
19 Ioe, ia outou faalotomaualalalo outou lava, ma tatalo atu pea ia te ia.
20 Tagi atu ia te ia pe a outou i ai i o outou fanua, ioe, mo a outou lafu uma.
21 aTagi atu ia te ia i o outou fale, ioe, mo lo outou auaiga uma, i le taeao, aoauli, ma le afiafi.
22 Ioe, tagi atu ia te ia e faasaga i le mana o o outou fili.
23 Ioe, atagi atu ia te ia e faasaga i le etiapolo, o le o se fili i le iamiotonu uma.
24 Tagi atu ia te ia mo laau toto o o outou fanua, ina ia outou manuia ai.
25 Tagi atu mo lafu o o outou fanua, ina ia faateleina.
26 Ae ua le ona pau lea; e ao ina outou sasaa atu o outou agaga i totonu o o outou aafeafe, ma o outou nofoaga lilo, ma i o outou vao.
27 Ioe, ma a outou le tagi atu i le Alii, ia tuu o outou aloto ia efaatumuina, ia alu atu pea ia te ia i le tatalo e le aunoa, mo lo outou manuia, ma le manuia foi o i latou o e ua siomia ai outou.
28 Ma o lenei faauta, ou uso pele e, ou te fai atu ia te outou, aua tou te manatu ona pau lea; aua a uma ona outou faia o nei mea uma, afai tou te liliu ese e ua le atagolima, ma e ua le lavalava, ma le asiasi atu i e ua mamai ma puapuagatia, ma le efaasoa atu a outou mea, pe afai ua i ai ia te outou ni mea e faasoa atu ia i latou o e ua tutu le tagolima—ou te fai atu ia te outou, afai tou te le faia se tasi o ia mea, faauta, ua ile aoga lau otatalo, ma ua leai se mea e te maua mai ai, ma ua tusa outou o ni tagata pepelo o e ua faafitia le faatuatuaga.
29 O lea, afai tou te le manatua ia outou aalolofafua, ua tusa outou o ni otaota, ia e tiai i fafo e faamama auro, (ona ua le aoga) ma soli i lalo o vae o tagata.
30 Ma o lenei, ou uso e, ou te manao, ona ua uma ona outou maua o molimau e tele naua, ona ua outou vaai ua molimau mai tusitusiga paia e uiga i nei mea, ia outou o mai ma aumai afua o le salamo.
31 Ioe, ou te manao ia outou o mai ma aua le toe faamaaaina o outou loto; aua faauta, o le taimi ma le aaso lenei o lo outou olataga; ma o lea, afai tou te salamo ma le faamaaaina o outou loto, o le taimi nei lava o le a faataunuu ai le fuafuaga tele o le togiolaina ia te outou.
32 Aua faauta, o le olaga lenei o le taimi lea mo tagata e asaunia ai e feiloai ma le Atua; ioe, faauta o le aso o le olaga lenei o le aso lea mo tagata e fai ai a latou galuega.
33 Ma o lenei, e pei ona ou fai atu muamua ia te outou, talu ai ona ua uma ona outou maua o molimau e tele, o lea, ou te aioi atu ai ia te outou, ia aua neʼi o outou afaatuai le aso o lo outou esalamo seia oo i le iuga; aua a mavae le aso lenei o le olaga, lea ua tuuina mai ia i tatou e saunia ai mo le faavavau, faauta, afai tatou te le faalelei atili o tatou taimi aʼo tatou i ai i lenei olaga, ona oo mai ai lea o le ipo o le opouliuli e le mafai ona faia ai o se galuega.
34 E le mafai ona e fai mai, pe a aumai oe i lena atulaga matautia, o le a ou salamo, o le a ou foi atu i lou Atua. E leai, e le mafai ona e fai mai o nei upu; ona o lena lava agaga e tasi sa mau i o outou tino i le taimi tou te o ese atu ai i fafo o lenei olaga, o lena lava agaga o le a i ai le mana e mau ai i lou tino i lena lalolagi faavavau.
35 Aua faauta, afai sa e faatuai le aso o lou salamo seia oo i le oti, faauta, ua avea oe o se ua apulea e le agaga o le tiapolo, ma ua ia efaamaufaailogaina oe o sana; o lea, ua alu ese ai le Agaga o le Alii mai ia te oe, ma ua leai sona nofoaga i totonu o oe, ma ua i ai i le tiapolo le mana atoa i ou luga; ma o le tulaga faaiu lenei o e e amioleaga.
36 Ma ua ou iloa lenei mea, ona ua fetalai mai le Alii, e le afio o ia i totonu o ni malumalu ua ale paia, ae o totonu o loto o e ua eamiotonu e afio ai o ia; ioe, ma ua fetalai mai foi o ia o e e amiotonu o le a nonofo i lalo i totonu o lona malo, e le toe o atu i fafo; ae o le a faasinasinaina o latou ofu e ala i le toto o le Tamai Mamoe.
37 Ma o lenei, ou uso pele e, ou te manao ia outou manatua nei mea, ma e tatau ona outou agalueaiina lo outou olataga ma le matau i luma o le Atua, ma ia outou le toe faafitia le afio mai o Keriso;
38 Ia outou le toe afinau e faasaga i le Agaga Paia, ae ia outou talia o ia, ma ave i o outou luga le esuafa o Keriso; ma ia outou faalotomaualalaloina outou lava ia oo ifo lava i le efuefu, ma itapuai i le Atua, i soo se mea atonu tou te i ai, i le agaga ma le upumoni; ma ia outou ola i le ofaafetai i aso uma, mo le alofa mutimutivale ma faamanuiaga e tele ua ia to mai i o outou luga.
39 Ioe, ma ou te apoapoai atu foi ia te outou, ou uso e, ia outou amataala i le tatalo e le aunoa, ina ia le taitaieseina outou e efaaosoosoga a le tiapolo, ina ia le manumalo o ia ia te outou, ina ia le avea outou ona tagata i le aso gataaga; aua faauta, na te ile tauia outou i se mea lelei.
40 Ma o lenei oʼu uso pele e, ou te fia apoapoai atu ia te outou, ia i ai ia te outou le aonosai, ma ia outou talitalia puapuaga eseese uma lava; ma ia outou le eupuleaga faasaga atu ia te i latou o e na tutulia outou i fafo ona o lo outou matitiva tele, nei avea outou ma tagata agasala e pei o i latou.
41 Ae ia i ai ia te outou le onosai, ma talitalia ia puapuaga, faatasi ma le faamoemoe mausali o le a outou mapu mai i o outou puapuaga uma i se aso.


text:
Fa‘alauiloa suafa o sui mae’a ona lesitala mo le palota
O le 4:30 i le afiafi o le Aso To’ona’i na te’a nei, na tu’u aloaia mai ai e le Ofisa o Palotaga a le atunuu suafa o sui tauva uma ua mae’a ona lesitala, mo le palota tele a le atunu’u i le aso 6 o Novema.
E ono paga ua maea ona lesitala mo le tauvaga i le tofi Kovana ma le Lutena Kovana; to’alima mo le tauvaga o le tofi Faipule i le Konekeresi, ma le to’a 61 mo tofi Faipule i le Fono Faitulafono.
I le lisi mo i latou ua maea ona lesitala mo tofi faipule i le maota o sui a le Fono Faitulafono, e na o le Itumalo #11 e toatasi le sui ua maea ona lesitala lona suafa mo le palota, o ia foi lea o loo avea ma faipule o le itumalo i le taimi nei, le afioga ia Faimealelei Anthony Allen.
Mai le to’a 61 ua maea ona lesitala o latou suafa mo le tauvaga a le maota o sui i le Fono Faitulafono, o le to’aono sa avea muamua ma faipule. E toatasi le Senatoa o lo o nofoia le nofoa a lona itumalo i le nofoaiga o lo o i ai nei, ua maea ona lesitala lona suafa e tauva mo le tofi faipule i le palota o lo o loma nei, o le susuga Fuata Dr. Tagiilima F. I’atala, mai le Itumalo #4.
O le afioga i le alii faipule ia Agaoleatu Charlie Tautolo o lo o nofoia le nofoa o le itumalo i le taimi nei mo le tele o tausaga, peitai e le o i ai lona suafa i le lisi sa tuuina mai e le Ofisa o Palotaga ina ua maua mai se fa’aaliga, ua saunia lea sui faitulafono e litaea mai i ona tiute fa’alemalo.
Mai Itumalo Faapalota e 17 o lo o vaevae i ai le palota a le maota o sui, e tolu itumalo e na o le to’alua sui ua lesitala mo le palota, o le Itumalo #7 lea o loo tulai mai ai le Lemapu Suiaunoa Talo i le taimi nei; Itumalo #10 lea o loo tulai mai ai Tuumolimoli Saena Moliga; ma le Itumalo #14 lea o loo tulai mai ai le Fofoga Fetalai o le maota o sui ia Savali Talavou Ale.
O isi itumalo e taito’a 3 a latou sui ua lesitala e tauva, o isi e taito’a 4 e aofia ai ma le Itumalo #12 e to’alua ona sui i le maota, ae o isi e ta’ito’a 5 sui tauva. Pau le Itumalo e to’a 8 ona sui tauva ua maea ona lesitala, o le Itumalo #15 o Tualauta.
Ina ia tusa ai ma le Vaega 6.0302 (a) o le Tulafono Toe Teuteuina a Amerika Samoa, o loo i ai le aia tatau i soo se tagata ua aloaia ona palota na te fesiligia ai soo se tasi ua taua o latou suafa i le lisi mo i latou o le a tauva i le palota.
Afai e i ai se tasi e fia failaina lea talosaga, i lalo o le tulafono, e tatau ona tuuina atu lea faasea i le Ofisa o Palotaga a le atunuu, ao lei tapunia galuega i le aso Tofi, aso 6 Setema i le itula e 4:30. O le talosaga ia tusitusia ma ia faailoa atu ai mafuaaga o le talosaga, faatasi ai ma le saini a le suafa o le tagata e ana ia le talosaga.
faaliliu Ausage Fausia


text:
E te fia poka ?
O MARIA LONA LUA LEA
Na o le isi fafine ma si ona tama teine i le foma'i e siaki le manava a le teine ua lapo'a a'e lava, ma e fia mano'amia se tonu e maua atu i le foma'i.
Ina ua o'o loa ia i laua le faasologa, sa la o atu loa i totonu, fai atu loa i le foma'i, "fa'amolemole se'i vaai ane lava le manava a si o'u tama teine ua te'i lava ua lapo'a mai fa'apea."
E le'i atoa se lua minute ma o alu ai le foma'i ae toe sau ma le tala mai mai, "O lau tama ua to ali'i tina."
Na matua le talitonu le olomatua i le tala a le foma'i, "E fa'afefea ona to si ou tama e le iloa lava e ia se mea fa'apena, e le'i ta'u valea lava i se mea tau tama."
O la e fasa atu lava le olomatua i le foma'i, ae o le la ua fa'asagasaga i fafo i le fa'amalama le foma'i ma tau au tilotilo lava i fafo.
Fai mai loa le olomatua, "Oi a e fa'asagasaga la i fafo o lea e fai atu le tala ia te oe, o oe lea ua fai mai ua to la'u tama, pei lava e te le kea mai i la'u tala lea e fai atu, a ea ali'i foma'i?"
Fai mai loa le foma'i, "E leai, o lea e tau tilotilo atu i le la itulagi pe mata oute le iloa atu ai, pe le'o toe o mai ai le 'au makoi e mulimuli mai i le fetu, pe afai e moni le tala a lou tama teine, ua te'i lava ua to."
Toe fai le ali'i foma'i, "E te mateletele mai ia te 'au, o le a e tau fika atu po'o ai se igoa o le a fa'apea mai ai le Agelu e fa'asuafaina ai le alo o lau tama, PO'O 'JUNIOR' AUA UA UMA ONA FA'AIGOA AI LE TAMA A MARIA IA 'IESU'.
NA MA O MA LE TEINE I LONA POTUMOE
Ua alu Velio e fa'atau sikaleti, e alu atu ua tapuni le faleoloa, alu atu loa i le Bar e fa'aaoga le masini sikaleti i totonu o le Bar, te'i lava i le fa'alavea ane i ai o le isi tamaita'i.
Ia ua i'u i le potumoe a le tamaita'i lea le la inuga ma momoe ai loa, e te'i a'e le tama o Velio, ua te'a le 3:00 am, fai atu loa i lana teine, "E i ai se tou pauta (powder) ?." fai atu le teine, "Vaai i totonu o le fale taele.'
Fai mai loa le tala a lo'u tama o Velio, "Ou te alu nei maua lelei e le fafine, e malomaloa fo'i le fafine…." e alu atu i totonu o le fale o la e nofonofo lelei mai lava le fafine, "Sole vaai i ai o lea ua afa le tolu i le vaveao ao lea fa'atoa o'o mai o ou ta'aaga…" fai atu loa le tamaloa, "Se ma ou alu atu ua loka le faleoloa, ua alu atu loa i le Bar e fa'atau mai ai la'u sikaleti, ae te'i ua lavea ane ai le isi fa'ala'ititi lena ia te a'u, ia ma i'u ai loa i lona fale lea la fa'atoa te'i ane ua leva le po."
Fai atu loa le fafine, "Se'i tuu ifo ou lima…" vaai atu le fafine o la e leaga uma mai i le pauta, fai atu loa ma le olomatua, "E UA OU MASAGI LELEI I LOU LIMALALA'U LEGA….FA'AKO'A UMA MAI LE BOWLING AH, O LAU MEA LAVA LENA UA OU FIU AI IA KE OE, O LOU MAKAGAGAGA, E SI OU KAMA AEEEE.